               IL-KUMMISSJONI EWROPEA
            Brussell, 12.4.2021
            COM(2021) 180 final
            2021/0096(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Tmexxija Reġjonali tal-Komunità tat-Trasport rigward ċerti materji amministrattivi u tal-persunal tal-Komunità tat-Trasport

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna deċiżjoni li tistabbilixxi l-pożizzjoni li għandha tittieħed f’isem l-Unjoni Ewropea fil-Kumitat ta’ Tmexxija Reġjonali stabbilit skont it-Trattat li jistabbilixxi l-Komunità tat-Trasport (“it-TCT”) b’rabta mal-adozzjoni prevista ta’ deċiżjonijiet dwar għadd ta’ materji amministrattivi mill-Kumitat ta’ Tmexxija Reġjonali: 1) ir-rimborż tal-ispejjeż imġarrba minn persuni minn barra s-Segretarjat Permanenti tal-Komunità tat-Trasport, li jkunu mistiedna jieħdu sehem fil-laqgħat tal-Komunità tat-Trasport, 2) ir-rimborż tal-persunal tas-Segretarjat Permanenti tal-Komunità tat-Trasport għall-kostijiet tal-ivvjaġġar u tar-rilokazzjoni meta jibdew dmirijiethom u meta jintemm is-servizz tagħhom, u 3) il-kontribuzzjoni tal-Komunità tat-Trasport għall-assigurazzjoni tas-saħħa, kontra l-qgħad, tal-pensjoni u tad-diżabbiltà għall-persunal tas-Segretarjat Permanenti tal-Komunità tat-Trasport.

               2.Kuntest tal-proposta

               2.1.It-Trattat li jistabbilixxi l-Komunità tat-Trasport

               L-Unjoni Ewropea hija parti għat-TCT, li ilu jiġi applikat b’mod proviżorju mill-2017, u daħal fis-seħħ fl-1 ta’ Mejju 2019
                  1
               .

               2.2.Il-Kumitat ta’ Tmexxija Reġjonali

               Il-Kumitat ta’ Tmexxija Reġjonali huwa stabbilit permezz tal-Artikolu 24 tat-TCT. Huwa responsabbli għall-amministrazzjoni tat-TCT u għall-iżgurar tal-implimentazzjoni kif suppost tiegħu. Għal dan l-iskop, jagħmel rakkomandazzjonijiet u jieħu deċiżjonijiet fil-każijiet previsti fit-TCT. B’mod partikolari, il-Kumitat tat-Tmexxija Reġjonali:

               (a) iħejji l-ħidma tal-Kunsill Ministerjali,

               (b) jiddeċiedi dwar l-istabbiliment tal-kumitati tekniċi,

               (c) jagħmel rakkomandazzjonijiet u jieħu deċiżjonijiet f’konformità mat-TCT,

               (d) fir-rigward tal-atti tal-UE adottati dan l-aħħar, jieħu azzjoni xierqa, b’mod partikolari permezz ta’ reviżjoni tal-Anness I tat-TCT,

               (e) jaħtar id-Direttur tas-Segretarjat Permanenti wara konsultazzjoni mal-Kunsill Ministerjali,

               (f) jista’ jaħtar wieħed jew iktar mid-Deputati Diretturi tas-Segretarjat Permanenti,

               (g) jistabbilixxi r-regoli tas-Segretarjat Permanenti,

               (h) jista’ jirrieżamina, permezz ta’ deċiżjoni, il-livell ta’ kontribuzzjonijiet baġitarji,

               (i) jadotta l-baġit annwali tal-Komunità tat-Trasport,

               (j) jadotta deċiżjoni li tispeċifika l-proċedura għall-implimentazzjoni tal-baġit, għall-preżentazzjoni u għall-awditjar tal-kontijiet kif ukoll għall-ispezzjoni,

               (k) jieħu deċiżjonijiet dwar it-tilwimiet imressqa mill-Partijiet Kontraenti,

               (l) jadotta prinċipji ġenerali fil-qasam tal-aċċess għad-dokumenti, fir-rigward ta’ dokumenti miżmuma mill-korpi stabbiliti mit-TCT jew skontu,

               (m) jadotta r-rapporti annwali għall-attenzjoni tal-Kunsill Ministerjali dwar l-implimentazzjoni tan-Network Komprensiv,

               (n) fir-rigward ta’ ċerti atti tal-Unjoni, jistabbilixxi limiti ta’ żmien u mezzi għat-traspożizzjoni mill-Partijiet tax-Xlokk tal-Ewropa.

               2.3.L-atti previsti tal-Kumitat ta’ Tmexxija Reġjonali

               Il-Kumitat ta’ Tmexxija Reġjonali għandu jadotta deċiżjonijiet dwar 1) ir-rimborż tal-ispejjeż imġarrba minn persuni minn barra s-Segretarjat Permanenti tal-Komunità tat-Trasport, li jkunu mistiedna jieħdu sehem fil-laqgħat tal-Komunità tat-Trasport, 2) ir-rimborż tal-persunal tas-Segretarjat Permanenti tal-Komunità tat-Trasport għall-kostijiet tal-ivvjaġġar u tar-rilokazzjoni meta jibdew dmirijiethom u meta jintemm is-servizz tagħhom, u 3) il-kontribuzzjoni tal-Komunità tat-Trasport għall-assigurazzjoni tas-saħħa, kontra l-qgħad, tal-pensjoni u tad-diżabbiltà għall-persunal tas-Segretarjat Permanenti tal-Komunità tat-Trasport.

               Id-deċiżjonijiet previsti jsiru legalment vinkolanti fuq il-partijiet f’konformità mal-Artikolu 25(1) tat-TCT.

               3.Pożizzjoni li għandha tittieħed f’isem l-Unjoni

               L-adozzjoni ta’ dawn id-deċiżjonijiet mill-Kumitat ta’ Tmexxija Reġjonali hija meħtieġa għall-implimentazzjoni tat-TCT u għall-ġestjoni kif suppost tas-Segretarjat Permanenti. Peress li l-Unjoni hija parti għat-TCT, jeħtieġ li tiġi stabbilita pożizzjoni tal-Unjoni.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Jinkludi wkoll l-istrumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  2
               .

               4.1.2.Applikazzjoni għal dan il-każ

               Il-Kumitat ta’ Tmexxija Reġjonali huwa korp stabbilit permezz ta’ ftehim, jiġifieri t-TCT.

               L-atti li l-Kumitat ta’ Tmexxija Reġjonali huwa mitlub jadotta jikkostitwixxu atti li jkollhom effetti legali. F’konformità mal-Artikolu 30 tat-TCT, il-Kumitat ta’ Tmexxija Reġjonali għandu s-setgħa li jistabbilixxi regoli tas-Segretarjat Permanenti, speċifikament għall-kundizzjonijiet tax-xogħol tal-persunal tas-Segretarjat. Skont l-Artikolu 35 tat-TCT, il-Kumitat ta’ Tmexxija Reġjonali għandu s-setgħa li jadotta deċiżjonijiet li jispeċifikaw il-proċedura għall-implimentazzjoni tal-baġit. Min-natura tagħhom, u bħala materja ta’ dritt internazzjonali li jirregola l-Kumitat ta’ Tmexxija Reġjonali, dawk ir-regoli fihom elementi li jaffettwaw il-pożizzjoni legali tal-partijiet għat-TCT u, għaldaqstant, anki tal-Unjoni. Għaldaqstant, tali regoli jridu jitqiesu li jkollhom effetti legali.

               L-atti previsti la jissupplimentaw u lanqas jemendaw il-qafas istituzzjonali tat-TCT.

               Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal Deċiżjoni skont l-Artikolu 218(9) tat-TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew minn dawk il-komponenti jkun jista’ jiġi identifikat bħala dak ewlieni, filwaqt li l-ieħor ikun biss wieħed inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               Fir-rigward ta’ att previst li jkollu għadd ta’ objettivi f’daqqa, jew li jkollu diversi komponenti, li jkunu marbuta b’mod inseparabbli mingħajr ma wieħed ikun inċidentali għall-ieħor, il-bażi ġuridika sostantiva ta’ deċiżjoni skont l-Artikolu 218(9) tat-TFUE jkollha tinkludi, b’mod eċċezzjonali, id-diversi bażijiet ġuridiċi korrispondenti.

               4.2.2.Applikazzjoni għal dan il-każ

               L-atti previsti huma meħtieġa għall-funzjonament xieraq tat-TCT. Min-naħa tiegħu, it-TCT isegwi l-objettivi u għandu komponenti fl-oqsma tat-trasport bit-triq, bil-ferrovija u bl-ilmijiet navigabbli interni, li huma modalitajiet koperti mill-Artikolu 91 tat-TFUE kif ukoll fil-qasam tat-trasport marittimu, modalità koperta mill-Artikolu 100(2) tat-TFUE. Minħabba n-natura orizzontali tiegħu, l-att previst jirreferi għal dawn l-elementi kollha.

               Għaldaqstant, il-bażi ġuridika sostantiva tad-Deċiżjoni proposta hi magħmula mid-dispożizzjonijiet li ġejjin: l-Artikoli 91 u 100(2) tat-TFUE.

               4.3.Konklużjoni

               Il-bażi ġuridika tad-Deċiżjoni proposta jenħtieġ li tkun l-Artikoli 91 u 100(2) tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               F’konformità mal-Artikolu 25(2) tat-TCT, id-deċiżjonijiet tal-Kumitat ta’ Tmexxija Reġjonali għandhom jiġu ppubblikati f’Il-Ġurnal Uffiċjali tal-Unjoni Ewropea.

               2021/0096 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Tmexxija Reġjonali tal-Komunità tat-Trasport rigward ċerti materji amministrattivi u tal-persunal tal-Komunità tat-Trasport

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 91 u 100(2) flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)It-Trattat li jistabbilixxi t-Trattat dwar il-Komunità tat-Trasport (“TCT”) ġie konkluż mill-Unjoni bid-Deċiżjoni tal-Kunsill (UE) 2019/392
                  3
                u daħal fis-seħħ fl-1 ta’ Mejju 2019.

               (2)F’konformità mal-Artikolu 24 tat-TCT, il-Kumitat ta’ Tmexxija Reġjonali ġie stabbilit għall-amministrazzjoni u għall-implimentazzjoni kif suppost tat-TCT. Skont l-Artikoli 30 u 35 tat-TCT, il-Kumitat ta’ Tmexxija Reġjonali għandu jadotta regoli dwar il-kundizzjonijiet tax-xogħol tal-persunal tas-Segretarjat Permanenti tal-Komunità tat-Trasport, kif ukoll dwar l-implimentazzjoni tal-baġit.

               (3)Il-Kumitat ta’ Tmexxija Reġjonali, matul il-laqgħa tiegħu f’Mejju 2021, għandu jadotta deċiżjonijiet dwar ir-rimborż tal-ispejjeż imġarrba minn persuni barra mis-Segretarjat Permanenti tal-Komunità tat-Trasport, li jkunu mistiedna jipparteċipaw fil-laqgħat tal-Komunità tat-Trasport; ir-rimborż tal-persunal tas-Segretarjat Permanenti tal-Komunità tat-Trasport għall-kostijiet tal-ivvjaġġar u tar-rilokazzjoni meta jibdew dmirijiethom u meta jintemm is-servizz tagħhom; u l-kontribuzzjoni tal-Komunità tat-Trasport għall-assigurazzjoni tas-saħħa, kontra l-qgħad, tal-pensjoni u tad-diżabbiltà għall-persunal tas-Segretarjat Permanenti tal-Komunità tat-Trasport. Jekk dawn il-kwistjonijiet ma jiġux ittrattati matul dik il-laqgħa, l-adozzjoni ta’ dawk id-deċiżjonijiet tiġi skedata għal-laqgħa sussegwenti.

               (4)Jixraq li tiġi stabbilita l-pożizzjoni li għandha tittieħed f’isem l-Unjoni fil-Kumitat ta’ Tmexxija Reġjonali, peress li tali deċiżjonijiet huma meħtieġa għall-funzjonament tajjeb tas-Segretarjat Permanenti tal-Komunità tat-Trasport u se jkunu vinkolanti fuq l-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat ta’ Tmexxija Reġjonali stabbilit bit-Trattat li jistabbilixxi l-Komunità tat-Trasport fir-rigward tar-regoli dwar ir-rimborż tal-ispejjeż imġarrba minn persuni barra mis-Segretarjat Permanenti tal-Komunità tat-Trasport, li jkunu mistiedna jipparteċipaw fil-laqgħat tal-Komunità tat-Trasport; ir-rimborż tal-persunal tas-Segretarjat Permanenti tal-Komunità tat-Trasport għall-kostijiet tal-ivvjaġġar u tar-rilokazzjoni meta jibdew dmirijiethom u meta jintemm is-servizz tagħhom; u l-kontribuzzjoni tal-Komunità tat-Trasport għall-assigurazzjoni tas-saħħa, kontra l-qgħad, tal-pensjoni u tad-diżabbiltà għall-persunal tas-Segretarjat Permanenti tal-Komunità tat-Trasport għandha tkun ibbażata fuq l-abbozz ta’ deċiżjonijiet korrispondenti tal-Kumitat ta’ Tmexxija Reġjonali mehmuż ma’ din id-Deċiżjoni.

               Jista’ jintlaħaq qbil mir-rappreżentanti tal-Unjoni fil-Kumitat ta’ Tmexxija Reġjonali dwar bidliet minuri fir-rigward ta’ dawk l-abbozzi ta’ deċiżjonijiet mingħajr ma tittieħed deċiżjoni ulterjuri tal-Kunsill.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill (UE) 2019/392 tal-4 ta’ Marzu 2019 dwar il-konklużjoni, f’isem l-Unjoni Ewropea, tat-Trattat li jistabbilixxi l-Komunità tat-Trasport, ĠU L 71, 13.3.2019, p. 1.

                     (2)

                        Is-sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-punti 61 sa 64.

                     (3)

                        Id-Deċiżjoni tal-Kunsill (UE) 2019/392 tal-4 ta’ Marzu 2019 dwar il-konklużjoni, f’isem l-Unjoni Ewropea, tat-Trattat li jistabbilixxi l-Komunità tat-Trasport, ĠU L 71, 13.3.2019, p. 1.

    ---documentbreak---

               IL-KUMMISSJONI EWROPEA
            Brussell, 12.4.2021
            COM(2021) 180 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Tmexxija Reġjonali tal-Komunità tat-Trasport rigward ċerti materji amministrattivi u tal-persunal tal-Komunità tat-Trasport

               ABBOZZ

               TAD-DEĊIŻJONI Nru 2021/
                  TAL-KUMITAT TA’ TMEXXIJA REĠJONALI TAL-KOMUNITÀ TAT-TRASPORT

               ta’ …

               dwar l-adozzjoni ta’ regoli dwar ir-rimborż tal-ispejjeż imġarrba minn persuni barra mis-Segretarjat Permanenti tal-Komunità tat-Trasport, li huma mistiedna jipparteċipaw fil-laqgħat tal-Komunità tat-Trasport

               IL-KUMITAT TA’ TMEXXIJA REĠJONALI TAL-KOMUNITÀ TAT-TRASPORT,

               Wara li kkunsidra t-Trattat li jistabbilixxi l-Komunità tat-Trasport, u b’mod partikolari l-Artikolu 35 tiegħu,

               IDDEĊIEDA KIF ĠEJ:

               Artikolu Uniku

               Ir-regoli dwar ir-rimborż tal-ispejjeż imġarrba minn persuni barra mis-Segretarjat Permanenti tal-Komunità tat-Trasport, li huma mistiedna jipparteċipaw fil-laqgħat tal-Komunità tat-Trasport, huma stabbiliti fl-Anness.

                  Għall-Kumitat ta’ Tmexxija Reġjonali

                  Il-President

               ANNESS
                  Regoli dwar ir-rimborż tal-ispejjeż imġarrba minn persuni barra mis-Segretarjat Permanenti tal-Komunità tat-Trasport, li huma mistiedna jipparteċipaw fil-laqgħat tal-Komunità tat-Trasport

               1.Ambitu

               1.1.Dawn ir-regoli japplikaw għall-parteċipanti li huma mistiedna għal-laqgħat li ġejjin tal-Komunità tat-Trasport:

               (a)il-Kunsill Ministerjali, il-Kumitat ta’ Tmexxija Reġjonali, il-Kumitati Tekniċi, il-Forum Soċjali;

               (b)il-Kumitat tal-Baġit;

               (c)it-Task Forces, il-Gruppi ta’ Koordinazzjoni u korpi ta’ ħidma oħra stabbiliti permezz tad-deċiżjonijiet jew il-konklużjonijiet tal-Kunsill Ministerjali, il-Kumitat ta’ Tmexxija Reġjonali;

               (d)konferenzi, laqgħat, workshops u fora oħra, organizzati mis-Segretarjat Permanenti tal-Komunità tat-Trasport relatati mal-programm ta’ ħidma tal-Komunità tat-Trasport;

               (e)laqgħat ta’ natura differenti organizzati fl-ambitu tal-implimentazzjoni tat-Trattat dwar il-Komunità tat-Trasport (dibattiti ta’ livell għoli, workshops eċċ.);

               (f)proċeduri ta’ selezzjoni għal karigi ppubblikati mill-Komunità tat-Trasport (membri tal-bord ta’ selezzjoni); jew

               (g)proċeduri ta’ selezzjoni għal karigi ppubblikati mill-Komunità tat-Trasport (applikanti).

               1.2.Fil-prinċipju, rappreżentant wieħed biss għal kull parti benefiċjarja (ministeru, awtorità regolatorja, aġenzija, entità eċċ.) għandu jkun eliġibbli għar-rimborż. Id-Direttur tas-Segretarjat Permanenti tal-Komunità tat-Trasport (is-“Segretarjat Permanenti”) jista’ jingħata deroga minn din ir-regola, permezz ta’ deċiżjoni motivata, fil-każ ta’ laqgħat konġunti ta’ diversi kumitati jew gruppi ta’ ħidma.

               1.3.Il-kostijiet tal-ivvjaġġar u tal-akkomodazzjoni biss għandhom jiġu rimborżati. Ma’ dawn ma għandha titħallas l-ebda gratifika għal kull jum.

               2.Kostijiet tal-ivvjaġġar

               2.1.Il-parteċipanti kollha mistiedna għandhom ikunu intitolati għar-rimborż tal-ispejjeż tal-ivvjaġġar tagħhom mill-post speċifikat fl-istedina tagħhom (l-indirizz tax-xogħol jew tad-dar) sal-post tal-laqgħa, bl-aktar mezz ta’ trasport xieraq minħabba d-distanza involuta. B’mod ġenerali, dan għandu jkun ivvjaġġar bil-ferrovija tat-tieni klassi għal vjaġġi ta’ inqas minn 400 km (f’direzzjoni waħda, skont id-distanza uffiċjali bil-ferrovija) u vvjaġġar bl-ajru tal-klassi ekonomika għal distanzi ta’ 400 km jew aktar.

               2.2.Id-Direttur tas-Segretarjat Permanenti għandu jipprova jiżgura li l-laqgħat jiġu organizzati b’mod li jippermetti lill-parteċipanti jibbenefikaw mill-aktar rati tal-ivvjaġġar ekonomiċi.

               2.3.L-ispejjeż tal-ivvjaġġar għandhom jiġu rimborżati biss mal-preżentazzjoni tad-dokumenti ta’ sostenn oriġinali.

               2.4.Meta t-trasport bl-ajru jew bil-ferrovija ma jkunx disponibbli jew ma jkunx kosteffettiv, l-ivvjaġġar bix-xarabank jew bil-karozza għandu jiġi awtorizzat.

               2.5.Il-kost tal-ivvjaġġar b’vettura privata għandu jiġi rimborżat bir-rata ta’ EUR 0,22 għal kull km.

               2.6.Il-miżati tat-taksi għandhom jiġu rimborżati biss jekk ma jkun hemm l-ebda trasport lokali disponibbli.

               2.7.Il-kostijiet tal-ivvjaġġar għandhom jiġu rimborżati sa EUR 700.

               3.Akkomodazzjoni

               3.1.Il-parteċipanti mistiedna li jkollhom iqattgħu lejl wieħed jew aktar fil-post fejn issir il-laqgħa minħabba li l-ħinijiet tal-laqgħat ikunu inkompatibbli mal-ħinijiet tat-titjiriet jew tal-ferroviji għandhom ikunu intitolati li jiġu rimborżati l-kostijiet tal-akkomodazzjoni, sa EUR 120 għal kull lejl. In-numru ta’ ljieli ma jistax jaqbeż in-numru ta’ jiem tal-laqgħa + 1.

               3.2.Lejl addizzjonali jista’ jiġi rimborżat b’mod eċċezzjonali, soġġett għall-approvazzjoni minn qabel tad-Direttur tas-Segretarjat Permanenti, jekk it-titwil tas-soġġorn jippermetti lill-parteċipant mistieden jikseb tnaqqis fil-kost tat-trasport li jkun aktar mill-kost tal-lejl addizzjonali.

               3.3.Il-kostijiet tal-akkomodazzjoni biss għandhom jiġu rimborżati. Kwalunkwe nefqa oħra relatata mas-soġġorn fil-lukanda ma għandhiex tiġi rimborżata (internet, telefown, fotokopjar, minibar, kolazzjon mhux inkluż, eċċ.).

               4.Xiri ta’ biljetti u akkomodazzjoni

               4.1.Fil-prinċipju, il-parteċipanti mistiedna kif definiti skont l-Artikolu 1.1(a) sa (e) għandhom jibbukkjaw il-biljetti u l-akkomodazzjoni tagħhom stess. L-ibbukkjar għandu jsir kemm jista’ jkun malajr sabiex ikunu jistgħu jinkisbu l-aktar miżati/rati ekonomiċi. Ħlas bil-quddiem tan-nefqa, inkluż l-ibbukkjar tal-ivvjaġġar u/jew tal-akkomodazzjoni mis-Segretarjat Permanenti tal-Komunità tat-Trasport, għandu jibqa’ limitat għal każijiet eċċezzjonali u huwa soġġett għad-dispożizzjonijiet tal-Artikolu 6.

               4.2.Għall-parteċipanti kif definiti skont l-Artikolu 1.1(f) u (g), l-arranġamenti tal-ivvjaġġar u tal-akkomodazzjoni għandhom isiru mis-Segretarjat Permanenti.

               5.Proċedura ta’ Rimborż

               5.1.Talba għal rimborż tal-ivvjaġġar għandha tiġi ppreżentata f’format elettroniku lis-Segretarjat Permanenti mhux aktar tard minn 15-il jum kalendarju wara d-data tal-laqgħa inkwistjoni.

               5.2.Għandha tintuża l-formola fl-Appendiċi 1. It-talba għandha tkun appoġġata permezz ta’ dokumenti bħala evidenza tal-kostijiet imġarrba, jiġifieri l-biljetti (inkluż il-biljetti tat-trasport pubbliku) u l-fatturi jew, fil-każ ta’ bbukkjar online, il-kopja stampata tal-prenotazzjoni elettronika u l-karti tal-imbarkazzjoni għall-vjaġġ lejn il-post tal-laqgħa. Id-dokumenti pprovduti jridu juru l-klassi tal-ivvjaġġar użata, il-ħin tal-ivvjaġġar u l-ammont imħallas. Ma għandu jkun hemm l-ebda rimborż meta ma jiġix ipprovdut sett sħiħ ta’ fatturi.

               5.3.Kwalunkwe korrispondenza relatata rigward il-kwistjonijiet ta’ rimborż għandha tintbagħat bil-miktub lil: finance@transport-community.org

               5.4.Ir-rimborżi għandhom isiru biss permezz ta’ trasferiment bankarju.

               5.5.Ir-rimborż għandu jsir bl-euro fil-kont tal-bank indikat tal-istituzzjoni jew tal-organizzazzjoni li tinnomina l-parteċipant fil-laqgħa. Għandha tapplika r-rata tal-kambju li tapplika fid-data tal-laqgħa.

               5.6.Ir-rimborż jista’ jsir f’kont tal-bank privat tal-parteċipant mistieden biss fuq talba bil-miktub mill-istituzzjoni jew mill-organizzazzjoni li tinnomina l-parteċipant.

               5.7.Id-dettalji tal-kont tal-bank li għandhom jiġu sottomessi għandu jkun fihom dan li ġej: isem il-benefiċjarju (detentur tal-kont), l-indirizz tad-detentur tal-kont, l-isem tal-bank, in-numru tal-kont tal-bank (IBAN), il-Kodiċi Swift (BIC).

               6.Ħlasijiet bil-quddiem ta’ spejjeż tal-ivvjaġġar u tal-akkomodazzjoni

               6.1.Id-Direttur tas-Segretarjat Permanenti jista’ jiddeċiedi, fuq il-bażi ta’ talba sottomessa lilu bil-miktub mill-istituzzjoni jew mill-organizzazzjoni li tinnomina, jekk għandux isir ħlas bil-quddiem tal-kostijiet tal-ivvjaġġar u tal-akkomodazzjoni għall-parteċipanti kif definit skont l-Artikolu 1.1(a) sa (e).

               6.2.It-talba għal ħlas bil-quddiem għandha tiġi sottomessa bil-miktub lis-Segretarjat Permanenti, fuq l-indirizz tal-posta elettronika ddedikat finance@transport-community.org, mill-inqas 21 jum kalendarju qabel id-data tal-laqgħa. Għandha tintuża l-formola fl-Appendiċi 2. Is-sottomissjoni tard ta’ talba bħal din tista’ sservi bħala ġustifikazzjoni għaċ-ċaħda tat-talba.

               6.3.Wara l-approvazzjoni ta’ talba, u f’konformità mal-abbozz tal-aġenda għal-laqgħa, is-Segretarjat Permanenti għandu jibbukkja l-ivvjaġġar u l-akkomodazzjoni għall-parteċipant inkwistjoni. Is-Segretarjat Permanenti għandu jibgħat lill-parteċipant mistieden permezz ta’ posta elettronika l-konfermi tal-ibbukkjar għall-biljett u għall-akkomodazzjoni.

               6.4.Meta japplika għall-ħlas bil-quddiem tan-nefqiet tal-ivvjaġġar, il-parteċipant jimpenja ruħu li jieħu sehem fil-laqgħa inkwistjoni.

               6.5.Fejn il-parteċipant mistieden ma jkunx fil-pożizzjoni li jipparteċipa fil-laqgħa – għal raġunijiet, li mhumiex direttament attribwibbli għall-Komunità tat-Trasport – l-istituzzjoni jew l-organizzazzjoni li tinnomina għandha tindennizza lis-Segretarjat Permanenti għall-kostijiet imġarrba fir-rigward tal-organizzazzjoni tal-vjaġġ (eż. il-kostijiet ta’ biljetti rreġistrati inklużi t-tariffi ta’ kanċellazzjoni, eċċ.).

               7.Dispożizzjonijiet amministrattivi u finali

               7.1.Id-Direttur tas-Segretarjat Permanenti għandu jkun responsabbli għall-implimentazzjoni xierqa ta’ dawn ir-Regoli.

               7.2.Is-Segretarjat Permanenti għandu jżomm, għal perjodu ta’ ħames snin, ir-rekords, id-dokumenti u l-evidenza relatati mar-rimborż, inklużi dokumenti relatati ma’ trattament eċċezzjonali.

               7.3.Dawn ir-Regoli għandhom jiġu ppubblikati permezz tas-sit web tal-Komunità tat-Trasport mal-adozzjoni tagħhom.

               APPENDIĊI 1 – TALBA GĦAL RIMBORŻ TAL-IVVJAĠĠAR

                        1. DETTALJI TAL-LAQGĦA

                        Deskrizzjoni tal-laqgħa:

                        Post:

                        Data:
                              Nru ta’ jiem:

                        2. PARTEĊIPANT

                        KUNJOM:
                              ISEM:

                        ISTITUZZJONI/ORGANIZZAZZJONI:
                              TITLU:

                        PAJJIŻ:

                        INDIRIZZ TAL-POSTA ELETTRONIKA:
                              TEL:

                        3. DETTALJI TAL-BANK — jekk jogħġbok ipprovdi l-IBAN sħiħ u l-kodiċi SWIFTIBIC

                        ISEM U INDIRIZZ TAD-DETENTUR TAL-KONT (ISTITUZZJONI): (jekk jogħġbok indika l-isem tas-sid/benefiċjarju tal-kont tal-bank hawnhekk)

                        ISEM TAL-BANK

                        Numru tal-Kont

                        Kodiċi SWIFT (BIC)

                        IBAN

                        4. AKKOMODAZZJONI

                        Minn:

                        Sa:

                        DATI TAS-SOĠĠORN

                        Numru totali ta’ ljieli fil-lukandi (b’rata massima ta’ EUR 120 kull lejl)

                        Jekk jogħġbok ehmeż kopja tal-fattura tar-riċevuta tal-lukanda

                        5. SPEJJEŻ TAL-IVVJAĠĠAR

                                 Ajruplan, ferrovija, xarabank fuq distanza twila, trasport lokali, eċċ.

                                 MINN

                                 SA

                                 KLASSI

                                 AMMONT

                                 MUNITA

                                 F’EUR

                                 Itinerarju

                        Kompli fuq folja separata jekk ikun meħtieġ. Jekk jogħġbok ehmeż kopja tar-riċevuti/fatturi disponibbli, inklużi l-karti tal-imbarkazzjoni għal titjiriet/biljetti tal-ferrovija/tax-xarabank

                                 KAROZZA

                                 Minn:

                                 Sa:

                                 Sa: (Ritorn)

                                 Prova tad-distanza mehmuża (Kopja tar-rotta minn Google Maps jew

                                 ViaMichelin.com jew Rome2Rio.com, għandha tiġi sottomessa fil-format PDF jew JPG)

                                 KM fiż-żewġ direzzjonijiet:

                                 Total f’EUR:

                                 TAKSI (jekk it-trasport pubbliku lokali ma kienx disponibbli) – riċevuti meħtieġa; ġustifikazzjoni addizzjonali meħtieġa

                                 Ammont

                                 Munita

                                 F’EUR

                        AMMONT TOTALI MITLUB f’EURO:

                        Kummenti Oħra:

                        Niċċertifika li din it-talba tal-ispejjeż tal-ivvjaġġar hija dikjarazzjoni vera tal-ispejjeż tal-ivvjaġġar imġarrba minni. Jiena ma ġejtx u mhu se niġi rimborżat għal dawn l-ispejjeż minn xi sors ieħor u lanqas ma inkludejt xi spiża mħallsa jew li għandha titħallas direttament minn sors ieħor.

                        Data: FIRMA TAL-PARTEĊIPANT:

               APPENDIĊI 2 – APPLIKAZZJONI GĦAL ĦLAS BIL-QUDDIEM TAN-NEFQIET TAL-IVVJAĠĠAR

                        1.Dettalji tal-Vjaġġatur - jekk jogħġbok imla l-partijiet KOLLHA mmarkati b’{*}

                        Kunjom*:

                        Isem*:

                        Isem tal-organizzazzjoni/istituzzjoni*:

                        Funzjoni:

                        Numru tal-Passaport* (meħtieġ għal finijiet ta’ bbukkjar):

                        Nru tat-Telefon ta’ Kuntatt:

                        Indirizz tal-posta elettronika:

                        Titlu u Post tal-Laqgħa

                        Dati tal-Laqgħa:

                        Minn:

                        Sa:

                        Rotta tal-Ivvjaġġar:

                        Tluq minn:

                        Wasla sa:

                        2.Talba għall-Ibbukkjar – jekk jogħġbok immarka l-kaxxa rilevanti

                        IVVJAĠĠAR  AKKOMODAZZJONI

                        NOTI IMPORTANTI GĦALL-PARTEĊIPANTI:

                        •Din il-formola sservi bħala bażi għall-arranġamenti tal-ivvjaġġar li jsiru mis-Segretarjat Permanenti tal-Komunità tat-Trasport f’isem il-vjaġġatur. Għandha tiġi approvata minn qabel mis-superjur dirett tal-vjaġġatur u tintbagħat f’forma skennjata lill-kaxxa postali tas-Segretarjat Permanenti: finance@transport-community.org

                        •Il-vjaġġatur huwa unikament responsabbli għall-korrettezza tad-dettalji sottomessi u għandu responsabbiltà sħiħa għal data mhux kompluta jew żbaljata li tista’ tirriżulta f’kanċellazzjoni, impossibbiltà li wieħed jivvjaġġa, bidla fid-dettalji tal-ibbukkjar u/jew ħlasijiet addizzjonali relatati.

                        •Il-kostijiet żejda kollha (l-użu ta’ minibar fil-lukanda, it-tariffi għall-parkeġġ, l-iljieli addizzjonali eċċ.) ma għandhomx jiġu rimborżati.

                        •Il-vjaġġatur huwa obbligat li jżomm il-karti/biljetti tal-imbarkazzjoni bħala prova tal-ivvjaġġar u mar-ritorn tiegħu għandu jibgħat il-kopji skennjati fl-indirizz tal-posta elettronika speċifikat hawn fuq.

                        •Is-Segretarjat Permanenti għandu jagħmel arranġamenti tal-ivvjaġġar fl-offerti disponibbli tal-ivvjaġġar u tal-akkomodazzjoni fis-suq li jaqblu mal-limiti u r-rati tar-Regoli ta’ Rimborż.

                        •Is-sottoskritt, jikkonferma li huwa/hija konxju/konxja tal-klawżola ta’ rifużjoni stabbilita fir-Regoli ta’ Rimborż tal-Komunità tat-Trasport applikabbli, fl-Artikolu tiegħu. 6.5: Fejn il-parteċipant mistieden ma jkunx fil-pożizzjoni li jipparteċipa fil-laqgħa – għal raġunijiet, li mhumiex direttament attribwibbli għall-Komunità tat-Trasport – l-istituzzjoni jew l-organizzazzjoni li tinnomina għandha tindennizza lis-Segretarjat Permanenti għall-kostijiet imġarrba fir-rigward tal-organizzazzjoni tal-vjaġġ (eż. il-kostijiet ta’ biljetti rreġistrati inklużi t-tariffi ta’ kanċellazzjoni, eċċ.).

                        Firma ta’ min jagħmel it-talba: _____________

                        Data: _______

                        Kap tal-istituzzjoni/organizzazzjoni li tinnomina: ___________ Data: ______

                        3.GĦALL-UŻU INTERN TAS-SEGRETARJAT PERMANENTI TAL-KOMUNITÀ TAT-TRASPORT

                        Kostijiet Stmati (f’EUR)

                         Disponibbiltà tal-Baġit

                        Biljett tat-Titjira / Biljett tal-Ferrovija/ Karozza

                        IVA  LE

                        Uffiċjal Finanzjarju u tal-Kontabbiltà:

                        Akkomodazzjoni

                        Stima tal-kost TOTALI:

                         APPROVAZZJONI TAD-DIRETTUR:

                         Approvata  Mhux Approvata

                        Nru tal-Impenn Baġitarju:

               ABBOZZ

               TAD-DEĊIŻJONI Nru 2021/
                  TAL-KUMITAT TA’ TMEXXIJA REĠJONALI TAL-KOMUNITÀ TAT-TRASPORT

               ta’ …

               dwar l-adozzjoni ta’ regoli dwar ir-rimborż tal-persunal tas-Segretarjat Permanenti tal-Komunità tat-Trasport għall-kostijiet tal-ivvjaġġar u tar-rilokazzjoni mal-bidu tal-kariga u mat-terminazzjoni tas-servizz

               IL-KUMITAT TA’ TMEXXIJA REĠJONALI TAL-KOMUNITÀ TAT-TRASPORT,

               Wara li kkunsidra t-Trattat li jistabbilixxi l-Komunità tat-Trasport u, b’mod partikolari l-Artikoli 30 u 35 tiegħu,

               IDDEĊIEDA KIF ĠEJ:

               Artikolu Uniku

               Ir-regoli dwar ir-rimborż tal-persunal tas-Segretarjat Permanenti tal-Komunità tat-Trasport għall-kostijiet tal-ivvjaġġar u tar-rilokazzjoni mal-bidu tal-kariga u mat-terminazzjoni tas-servizz huma stabbiliti fl-Anness.

                  Għall-Kumitat ta’ Tmexxija Reġjonali

                  Il-President

               Anness

               Regoli dwar ir-rimborż tal-persunal tas-Segretarjat Permanenti tal-Komunità tat-Trasport għall-kostijiet tal-ivvjaġġar u tar-rilokazzjoni mal-bidu tal-kariga u mat-terminazzjoni tas-servizz

               1.Ambitu

               1.1.Dawn ir-regoli japplikaw għal:

               (a)ir-rimborż tal-kostijiet tal-ivvjaġġar tal-persunal tas-Segretarjat Permanenti tal-Komunità tat-Trasport soġġett għar-Regolamenti tal-Persunal tal-Komunità tat-Trasport (il-“persunal”), il-konjuġi tagħhom, u t-tfal dipendenti li għandhom bejn sentejn u 18-il sena, li realment jgħixu fl-unitajiet domestiċi tagħhom, mal-bidu tal-kariga u mat-terminazzjoni tas-servizz;

               (b)ir-rimborż tal-kostijiet tat-tneħħija u tal-ħżin tal-persunal, mal-bidu tal-kariga u mat-terminazzjoni tas-servizz;

               (c)il-ħlas ta’ allowance għall-installazzjoni lill-persunal mal-bidu tal-kariga.

               2.Spejjeż tal-ivvjaġġar

               2.1.L-ispejjeż tal-ivvjaġġar għandhom jiġu rimborżati:

               (a)mal-bidu tal-kariga: mill-post tar-reklutaġġ sal-post tal-impjieg;

               (b)mat-terminazzjoni tas-servizz, mill-post tal-impjieg sal-post tal-oriġini, diment li din tinvolvi bidla fir-residenza ewlenija u titwettaq fi żmien tliet snin mid-data tat-terminazzjoni.

               2.2.B’mod ġenerali, il-mezz tat-trasport għandu jkun l-ivvjaġġar bil-ferrovija tat-tieni klassi għal vjaġġi ta’ inqas minn 400 km (f’direzzjoni waħda, skont id-distanza uffiċjali bil-ferrovija) u l-ivvjaġġar bl-ajru tal-klassi ekonomika għal distanzi ta’ 400 km jew aktar.

               2.3.Il-kostijiet tal-piż żejjed tal-bagalji jistgħu jiġu rimborżati sa 10 kg għal kull vjaġġatur eliġibbli.

               2.4.L-ispejjeż tal-ivvjaġġar għandhom jiġu rimborżati biss meta jiġu ppreżentati d-dokumenti ta’ sostenn oriġinali.

               2.5.Meta t-trasport bl-ajru jew bil-ferrovija ma jkunx disponibbli jew ma jkunx kosteffettiv, l-ivvjaġġar bix-xarabank jew bil-karozza għandu jiġi awtorizzat.

               2.6.Il-kost tal-ivvjaġġar b’vettura privata għandu jiġi rimborżat bir-rata ta’ EUR 0,22 għal kull km.

               2.7.Il-miżati tat-taksis ma għandhomx jiġu rimborżati.

               3.Spejjeż tal-Ġarr

               3.1.L-ispejjeż imġarrba fir-rigward tal-ġarr ta’ għamara u ta’ effetti personali inkluż il-kost tal-assigurazzjoni kontra riskji ordinarji (b’mod partikolari ksur, serq, nirien eċċ.) għandhom jiġu rimborżati, soġġett għall-awtorizzazzjoni minn qabel tad-Direttur tas-Segretarjat Permanenti tal-Komunità tat-Trasport:

               (a)mal-bidu tal-kariga, mhux aktar minn sena wara t-tmiem tal-perjodu ta’ prova: għall-ġarr mill-post ta’ residenza abitwali għall-post tal-impjieg. Il-kostijiet għal ġarr li jkun sar qabel id-dħul fis-servizz ta’ membru tal-persunal ma għandhomx jiġu rimborżati;

               (b)mat-terminazzjoni tas-servizz, għall-ġarr mill-post tax-xogħol għall-post tal-oriġini, jew għal post li jkun fl-istess distanza jew f’distanza iqsar.

               3.2.Il-kostijiet li għandhom jiġu rimborżati għandhom ikunu allowance għall-ġarr f’somma sħiħa jew l-ispejjeż realment imġarrba.

               3.3.Il-kostijiet realment imġarrba, inkluż il-kost tal-ħżin għal massimu ta’ 60 jum u l-assigurazzjoni kontra riskji ordinarji, għandhom jiġu rimborżati fil-limiti li ġejjin:

               (a)8 000 kg jew 40 m3 għal membri eliġibbli tal-persunal akkumpanjati fil-post tax-xogħol jew li jingħaqdu magħhom hemm minn tal-inqas membru wieħed tal-familja tiegħu/tagħha li jivvjaġġa bl-ispejjeż imġarrba mis-Segretarjat Permanenti tal-Komunità tat-Trasport;

               (b)4 000 kg jew 30 m3 għal membri eliġibbli tal-persunal li ma jkunu akkumpanjati minn ebda membru tal-familja tiegħu/tagħha li jkun qed jivvjaġġa bl-ispejjeż imġarrba mis-Segretarjat Permanenti tal-Komunità tat-Trasport;

               (c)il-limitu massimu għar-rimborż tal-kostijiet għall-ġarr realment imġarrba għandu jkun ta’ EUR 6 000.

               3.4.It-trasport għandu jkun bl-art jew bil-baħar jew bl-aktar mezz ekonomiku kif stabbilit mid-Direttur tas-Segretarjat Permanenti tal-Komunità tat-Trasport, filwaqt li jitqiesu l-kostijiet relatati mal-ippakkjar, it-tqegħid fi krejts, it-tqegħid f’carts, it-tneħħija mill-imballaġġ, it-tneħħija minn krejts u d-dazji doganali, jekk ikun hemm.

               3.5.Il-persunal għandu jkun meħtieġ jissottometti għall-approvazzjoni lis-Segretarjat Permanenti tal-Komunità tat-Trasport offerti minn tal-inqas tliet kumpaniji tal-ġarr.

               3.6.Allowance għall-ġarr f’somma sħiħa għandha tkun ta’ 30 fil-mija tas-salarju bażiku tal-membru tal-persunal, b’limitu massimu ta’ EUR 1 500.

               4.Allowance għall-installazzjoni

               4.1.Il-persunal li ma jkunx akkumpanjat minn xi membru tal-familja tiegħu/tagħha, u li jivvjaġġa bl-ispejjeż imġarrba mis-Segretarjat Permanenti, għandu jkun intitolat għal allowance għall-installazzjoni mal-ħatra li tkun daqs l-ammont ta’ salarju ta’ xahar wieħed.

               4.2.Persunal akkumpanjat sal-post tax-xogħol jew li jingħaqad miegħu minn tal-inqas membru wieħed tal-familja tiegħu/tagħha, u li jivvjaġġa bl-ispejjeż imġarrba mis-Segretarjat Permanenti, għandu jkun intitolat għal allowance għall-installazzjoni mal-ħatra ugwali għall-ammont ta’ żewġ salarji ta’ xahar imħallsa simultanjament mis-Segretarjat Permanenti tal-Komunità tat-Trasport.

               5.Dispożizzjonijiet amministrattivi u finali

               5.1.Il-membri tal-persunal għandhom jinfurmaw lis-Segretarjat Permanenti tal-Komunità tat-Trasport jekk l-ispejjeż tal-ivvjaġġar u tal-ġarr tagħhom u, fejn applikabbli, dawk tal-membri tal-familja tagħhom, humiex parzjalment jew totalment koperti minn parti terza (eż. awtoritajiet governattivi, entità li tistieden, impjegatur tal-konjuġi, impjegatur ieħor, eċċ.), f’liema każ is-Segretarjat Permanenti tal-Komunità tat-Trasport għandu jirrimborża jew ikopri biss il-porzjon tal-ispejjeż li mhuwiex kopert mill-parti terza.

               5.2.Id-Direttur tas-Segretarjat Permanenti tal-Komunità tat-Trasport għandu jkun responsabbli għall-implimentazzjoni kif suppost ta’ dawn ir-regoli.

               5.3.Is-Segretarjat Permanenti tal-Komunità tat-Trasport għandu jżomm ir-rekords, id-dokumenti u l-evidenza relatati mar-rimborż tal-ispejjeż tal-ġarr u tal-ivvjaġġar u l-ħlas ta’ allowance għall-installazzjoni għal perjodu ta’ ħames snin.

               5.4.Dawn ir-regoli għandhom japplikaw mill-jum ta’ wara dak tal-adozzjoni tagħhom mill-Kumitat ta’ Tmexxija Reġjonali.

               5.5.Il-persunal li jkun beda jaħdem qabel l-adozzjoni ta’ dawn ir-regoli, għandu jkun intitolat għar-rimborż tal-ispejjeż tal-ivvjaġġar u tal-ġarr u għall-ħlas ta’ allowance għall-installazzjoni f’konformità ma’ dawn ir-regoli, mal-preżentazzjoni tad-dokumentazzjoni ta’ sostenn dwar il-kost reali mġarrab u sal-limiti massimi definiti.

               5.6.Skont l-iżviluppi fil-prezzijiet, id-Direttur tas-Segretarjat Permanenti tal-Komunità tat-Trasport jista’ jipproponi lill-Kumitat ta’ Tmexxija Reġjonali jirrieżamina r-regoli attwali.

               5.7.Ir-regoli attwali għandhom jiġu ppubblikati permezz tas-sit web tal-Komunità tat-Trasport mal-adozzjoni tagħhom.

               ABBOZZ

               TAD-DEĊIŻJONI Nru 2021/
                  TAL-KUMITAT TA’ TMEXXIJA REĠJONALI TAL-KOMUNITÀ TAT-TRASPORT

               ta’ …

               dwar l-adozzjoni ta’ regoli dwar il-kontribuzzjoni tal-Komunità tat-Trasport għall-assigurazzjoni tas-saħħa, kontra l-qgħad, tal-pensjoni u tad-diżabbiltà għall-persunal tas-Segretarjat Permanenti tal-Komunità tat-Trasport

               IL-KUMITAT TA’ TMEXXIJA REĠJONALI TAL-KOMUNITÀ TAT-TRASPORT,

               Wara li kkunsidra t-Trattat li jistabbilixxi l-Komunità tat-Trasport u, b’mod partikolari l-Artikoli 30 u 35 tiegħu,

               IDDEĊIEDA KIF ĠEJ:

               Artikolu Uniku

               Ir-regoli dwar il-kontribuzzjoni tal-Komunità tat-Trasport għall-assigurazzjoni tas-saħħa, kontra l-qgħad, tal-pensjoni u tad-diżabbiltà għall-persunal tas-Segretarjat Permanenti tal-Komunità tat-Trasport huma stabbiliti fl-Anness.

                  Għall-Kumitat ta’ Tmexxija Reġjonali

                  Il-President

               Anness

               Regoli dwar il-kontribuzzjoni tal-Komunità tat-Trasport għall-assigurazzjoni tas-saħħa, kontra l-qgħad, tal-pensjoni u tad-diżabbiltà għall-persunal tas-Segretarjat Permanenti tal-Komunità tat-Trasport

               1.Ambitu

               1.1.Dawn ir-regoli japplikaw għall-persunal tas-Segretarjat Permanenti tal-Komunità tat-Trasport li huwa soġġett għar-Regolamenti tal-Persunal tal-Komunità tat-Trasport (il-“persunal”).

               1.2.F’konformità mal-Artikolu 12(b) tar-Regolamenti tal-Persunal tal-Komunità tat-Trasport, dawn ir-regoli jistabbilixxu l-kontribuzzjoni tal-Komunità tat-Trasport għall-assigurazzjoni tas-saħħa, kontra l-qgħad, tal-pensjoni u tad-diżabbiltà għall-persunal.

               2.Assigurazzjoni tas-saħħa

               2.1.Il-persunal huwa responsabbli għall-organizzazzjoni ta’ skema xierqa ta’ assigurazzjoni tas-saħħa mill-ewwel jum tal-ħatra. Il-persunal għandu jinforma lill-Komunità tat-Trasport bil-miktub dwar l-iskema ta’ assigurazzjoni tas-saħħa tiegħu fi żmien xahar mid-data tal-ħatra tiegħu.

               2.2.Il-kontribuzzjoni tal-Komunità tat-Trasport għall-assigurazzjoni tas-saħħa tal-persunal għandha tkun ta’ 7,8 %, ikkalkulata fuq is-salarju bażiku medju mħallas mis-Segretarjat Permanenti tal-Komunità tat-Trasport matul ix-xahar preċedenti.

               3.Assigurazzjoni tal-pensjoni

               3.1.Il-persunal huwa responsabbli għall-organizzazzjoni ta’ skema xierqa ta’ assigurazzjoni tal-pensjoni għalih innifsu mill-ewwel jum tal-ħatra. Il-persunal għandu jinforma lill-Komunità tat-Trasport bil-miktub dwar l-iskema ta’ assigurazzjoni tal-pensjoni tiegħu fi żmien xahar mid-data tal-ħatra tiegħu.

               3.2.Il-kontribuzzjoni tal-Komunità tat-Trasport għall-assigurazzjoni tal-pensjoni ta’ membru tal-persunal għandha tkun 5 % tas-salarju bażiku ta’ dak il-membru tal-persunal.

               4.Assigurazzjoni tad-diżabbiltà u tal-ħajja

               4.1.Is-Segretarjat Permanenti tal-Komunità tat-Trasport għandu jassigura lill-persunal f’każ ta’ korriment, aċċident, mard okkupazzjonali, mewt jew diżabbiltà attribwibbli għat-twettiq ta’ dmirijiet uffiċjali.

               5.Assigurazzjoni kontra l-qgħad

               5.1.Il-persunal huwa responsabbli għall-arranġamenti ta’ assigurazzjoni kontra l-qgħad xierqa bl-ispejjeż imġarrba minnu.

               6.Dispożizzjonijiet finali

               6.1.Id-Direttur tas-Segretarjat Permanenti tal-Komunità tat-Trasport għandu jkun responsabbli għall-implimentazzjoni kif suppost ta’ dawn ir-regoli.

               6.2.Dawn ir-regoli għandhom japplikaw minn [l-ewwel jum tax-xahar kalendarju wara l-adozzjoni tagħhom].

               6.3.Skont l-iżviluppi fil-prezzijiet, id-Direttur tas-Segretarjat Permanenti tal-Komunità tat-Trasport jista’ jipproponi lill-Kumitat ta’ Tmexxija Reġjonali jirrieżamina r-regoli attwali.

               6.4.Ir-regoli attwali għandhom jiġu ppubblikati permezz tas-sit web tal-Komunità tat-Trasport mal-adozzjoni tagħhom.


               IL-KUMMISSJONI EWROPEA
            Brussell, 3.9.2021
            COM(2021) 534 final
            2021/0285(NLE)
            Proposta għal
            DEĊIŻJONI TAL-KUNSILL
            fuq il-pożizzjoni li għandha tittieħed f’isem l-Unjoni Ewropea fil-Konvenzjoni dwar il-Protezzjoni tal-Ambjent Marin taż-Żona tal-Baħar Baltiku (“il-Konvenzjoni ta’ Helsinki”) dwar l-Adozzjoni ta' Rakkomandazzjoni biex tiġi emendata l-Parti II tal-Anness III ta’ dik il-Konvenzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kummissjoni għall-Ħarsien tal-Ambjent Marin fil-Baħar Baltiku b’rabta mal-adozzjoni prevista ta’ Rakkomandazzjoni li temenda Parti II tal-Anness III tal-Konvenzjoni ta’ Helsinki

               2.Kuntest tal-proposta

               2.1.Il-Konvenzjoni ta’ Helsinki

               Il-Konvenzjoni dwar il-Protezzjoni tal-Ambjent Marin taż-Żona tal-Baħar Baltiku (“il-Konvenzjoni”) għandha l-għan li tipproteġi l-ambjent tal-Baħar Baltiku mis-sorsi kollha ta’ tniġġis, mill-industrijalizzazzjoni u minn attivitajiet oħra tal-bniedem. Daħlet fis-seħħ fit-3 ta’ Mejju 1980. Il-Konvenzjoni ġiet emendata fl-1992.

               L-Unjoni Ewropea hija parti għall-Konvenzjoni
                  1
               .

               2.2.Il-Kummissjoni għall-Ħarsien tal-Ambjent Marin fil-Baħar Baltiku (HELCOM)

               Il-Kummissjoni għall-Ħarsien tal-Ambjent Marin fil-Baħar Baltiku - magħrufa wkoll bħala l-Kummissjoni ta’ Helsinki (HELCOM) - hija magħmula minn rappreżentanti ta’ kull waħda mill-10 Partijiet Kontraenti
                  2
                tal-Konvenzjoni. Hi tiltaqà f’intervalli regolari, u kull meta tinqalà ċirkostanza speċjali. Il-kompitu tagħha jinkludu s-superviżjoni tal-implimentazzjoni tal-Konvenzjoni u li teżamina l-kundizzjoni taż-żona marittima, l-effettività tal-miżuri li qed jiġu adottati, il-prijoritajiet u l-ħtieġa ta’ kwalunkwe miżuri addizzjonali jew miżuri differenti.

               Skont l-Artikolu 23 tal-Konvenzjoni, kull Parti Kontraenti għandha vot wieħed fil-Kummissjoni. L-UE hi intitolata għal numru ta’ voti skont l-għadd tal-Istati Membri tagħha li huma Partijiet Kontraenti għall-Konvenzjoni. L-UE ma għandhiex teżerċita d-dritt tal-vot tagħha meta l-Istati Membri tagħha jeżerċitaw id-dritt tagħhom u viċeversa.

               Skont l-Artikolu 19(5) tal-Konvenzjoni, il-Kummissjoni għandha tieħu d-deċiżjonijiet tagħha b’vot unanimu tal-Partijiet Kontraenti, sakemm ma jkunx previst mod ieħor.

               2.3.L-att previst tal-Kummissjoni għall-Ħarsien tal-Ambjent Marin fil-Baħar Baltiku

               Fl-20 ta’Ottubru 2021, matul il-Laqgħa Ministerjali tal-HELCOM tal-2021, il-Kummissjoni għall-Ħarsien tal-Ambjent Marin fil-Baħar Baltiku għandha tadotta Rakkomandazzjoni biex temenda l-Parti II tal-Anness III tal-Konvenzjoni ta’ Helsinki  (“l-att previst”).

               L-għan tal-emenda huwa li jiġu modernizzati r-rekwiżiti l-Parti II tal-Anness III tal-Konvenzjoni, billi jiġu inklużi l-iżviluppi reċenti fl-għarfien xjentifiku dwar prattiki agrikoli tajbin u glossarju ġdid ta’ termini, filwaqt li titqies il-leġiżlazzjoni eżistenti tal-UE, u li jiżdied paragrafu ġdid dwar ir-riċiklaġġ tan-nutrijenti abbażi tar-riżultati tal-Laqgħa Ministerjali tal-Kummissjoni ta’ Brussell 2018 li saret taħt il-presidenza tal-UE.

               L-adozzjoni tal-att previst tiftaħ il-proċedura ta’ aċċettazzjoni taċita tal-Artikolu 32 tal Konvenzjoni sabiex temenda l-Parti II tal-Anness III ta’ dik il-Konvenzjoni. L-emenda tal-Parti II tal-Anness III tal-Konvenzjoni se tkun torbot lill-Unjoni.

               3.Il-pożizzjoni li għandha tittieħed f’isem l-Unjoni

               Il-bżonn li jiġu protetti l-bijodiversità u l-ekosistemi tal-Baħar Baltiku, inkluż fiż-żoni marittimi lil hinn mill-ġurisdizzjoni nazzjonali, ġie rikonoxxut ripetutament.

               L-emenda tal-Parti II fl-Anness III tal-Konvenzjoni ta’ Helsinki dwar il-“Prevenzjoni tat-Tniġġis mill-Agrikoltura” għandha l-għan li timmodernizza r-rekwiżiti tal-Konvenzjoni. Partikolarment il-punt 3 dwar il-ħżin tad-demel u l-punt 6 dwar l-applikazzjoni tad-demel organiku ġew adattati biex jinkludu żviluppi fl-għarfien xjentifiku dwar prattiki agrikoli tajbin. Barra minn hekk, ġie introdott paragrafu ġdid dwar ir-riċiklaġġ tan-nutrijenti biex jirrifletti l-impenji li saru f’dan ir-rigward fid-Dikjarazzjoni HELCOM 2018 taħt il-Presidenza tal-UE, kif ukoll glossarju ġdid ta’ termini, u dan filwaqt li tqieset il-leġiżlazzjoni eżistenti tal-UE.

               Fil-laqgħa Ministerjali tal-HELCOM f’Ottubru 2021, hija meħtieġa pożizzjoni tal-Unjoni minħabba li r-Rakkomandazzjoni prevista tiftaħ il-proċedura ta’ aċċettazzjoni taċita tal-Artikolu 32 tal-Konvenzjoni dwar il-Protezzjoni tal-Ambjent Marin taż-Żona tal-Baħar Baltiku biex tiġi emendata l-Parti II tal-Anness III ta’ dik il-Konvenzjoni. L-emenda tal-Parti II tal-Anness III tal-Konvenzjoni se tkun torbot lill-Unjoni. Peress li l-Anness se jemenda r-rekwiżiti moderni rigward il-protezzjoni tal-Baħar Baltiku, jimmodifika impenji internazzjonali tal-UE u jtejjeb il-protezzjoni tal-ambjent, huwa propost li l-Unjoni tappoġġa l-adozzjoni ta’ din ir-Rakkomandazzjoni.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi atti li għandhom effetti legali bis-saħħa ta’ regoli tad-dritt internazzjonali li jirregolaw is-sede inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni”
                  3
               .

               4.1.2.Applikazzjoni għall-każ preżenti

               Il-Kummissjoni għall-Ħarsien tal-Ambjent Marin fil-Baħar Baltiku hija korp imwaqqaf bi ftehim, jiġifieri l-Konvenzjoni dwar il-Protezzjoni tal-Ambjent Marin taż-Żona tal-Baħar Baltiku

               L-att li l-Kummissjoni għall-Ħarsien tal-Ambjent Marin fil-Baħar Baltiku: hi mitluba tadotta, jikkostitwixxi att li għandu effetti legali. L-att previst għandu effett legali għaliex jiftaħ il-proċedura ta’ aċċettazzjoni taċita tal-Artikolu 32 tal-Konvenzjoni sabiex tiġi emendata l-Parti II tal-Anness III.

               L-att previst la jissupplimenta u lanqas jemenda l-qafas istituzzjonali tal-Konvenzjoni.

               Għalhekk, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew wieħed minn dawn il-komponenti jkun jistà jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst għandhom x’jaqsmu mal-ħarsien ambjentali.

               Għalhekk, il-bażi ġuridika sostantiva għad-deċiżjoni proposta hija l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-Deċiżjoni proposta tkun l-Artikolu 192(1), flimkien mal-Artikolu 218(9) tat-TFUE.

               2021/0285 (NLE)

               Proposta għal

               DEĊIŻJONI TAL-KUNSILL

               fuq il-pożizzjoni li għandha tittieħed f’isem l-Unjoni Ewropea fil-Konvenzjoni dwar il-Protezzjoni tal-Ambjent Marin taż-Żona tal-Baħar Baltiku (“il-Konvenzjoni ta’ Helsinki”) dwar l-Adozzjoni ta' Rakkomandazzjoni biex tiġi emendata l-Parti II tal-Anness III ta’ dik il-Konvenzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1) TFUE, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni dwar il-Protezzjoni tal-Ambjent Marin taż-Żona tal-Baħar Baltiku kif riveduta fl-1992 (“il-Ftehim”) ġiet konkluża mill-Unjoni bid-Deċiżjoni tal-Kunsill 94/157/KE
                  4
               .

               (2)Skont l-Artikolu 32 tal-Ftehim, il-Kummissjoni għall-Ħarsien tal-Ambjent Marin fil-Baħar Baltiku tistà tadotta emendi għall-annessi tal-Ftehim.

               (3)Il-Kummissjoni għall-Ħarsien tal-Ambjent Marin fil-Baħar Baltiku:, waqt il-laqgħa Ministerjali tal-2021 fl-20 ta’ Ottubru 2021, se tadotta Rakkomandazzjoni biex jiġi emendat il-Parti II tal-Anness III tal-Ftehim.

               (4)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kummissjoni għall-Ħarsien tal-Ambjent Marin fil-Baħar Baltiku peress li l-emendi għall-Annessi rakkomandati mill-Kummissjoni huma adottati permezz tal-proċedura ta’ aċċettazzjoni taċita prevista fl-Artikolu 32 tal-Ftehim. L-emenda għal-Parti II tal-Anness III tal-Ftehim se tkun torbot lill-Unjoni.

               (5)Peress li l-emenda prevista għall-Parti II tal-Anness III se timmodernizza r-rekwiżiti rigward il-protezzjoni tal-Baħar Baltiku, timmodifika l-impenji internazzjonali tal-UE u ttejjeb il-protezzjoni tal-ambjent, huwa propost li l-Unjoni tappoġġa l-adozzjoni ta’ din ir-Rakkomandazzjoni.

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-laqgħa Ministerjali tal-2021 tal-Kummissjoni tal-Ħarsien tal-Ambjent Marin fil-Baħar Baltiku għandha tkun li tappoġġa l-adozzjoni tar-Rakkomandazzjoni biex jiġi emendat il-Parti II tal-Anness III tal-Konvenzjoni ta’ Helsinki.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 73, 16.3.1994, p. 19 -19.

                     (2)

                        Id-Danimarka, l-Estonja, l-Unjoni Ewropea, il-Finlandja, il-Ġermanja, il-Latvja, il-Litwanja, il-Polonja, il-Federazzjoni Russa u l-Iżvezja.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-punti minn 61 sa 64.

                     (4)

                        ĠU L 73, 16.3.1994, p. 19-19.


               IL-KUMMISSJONI EWROPEA
            Brussell, 3.9.2021
            COM(2021) 532 final
            2021/0283(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed, f’isem l-Unjoni Ewropea, fis-seba’ sessjoni tal-Laqgħa tal-Partijiet għall-Konvenzjoni ta’ Aarhus f’dak li għandu x’jaqsam mal-kawżi ta’ konformità ACCC/C/2008/32 u ACCC/C/2015/128

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fis-seba’ Laqgħa tal-Partijiet għall-Konvenzjoni ta’ Aarhus b’rabta mal-adozzjoni prevista tad-Deċiżjoni VII.8f dwar il-konformità mill-Unjoni Ewropea mal-obbligi tagħha skont il-Konvenzjoni

               2.Kuntest tal-proposta

               2.1.Il-Konvenzjoni ta’ Aarhus

               Il-Konvenzjoni dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (“il-Konvenzjoni ta’ Aarhus”)
                  1
                hija ftehim ambjentali multilaterali konkluż taħt il-patroċinju tal-Kummissjoni Ekonomika għall-Ewropa tan-Nazzjonijiet Uniti (UNECE).

               Il-Konvenzjoni ta’ Aarhus ġiet approvata fis-17 ta’ Frar 2005
                  2
                mill-Komunità Ewropea, li għamlet ukoll Dikjarazzjoni hekk kif ġiet iffirmata
                  3
               . L-Istati Membri kollha huma Partijiet għall-Ftehim. Ir-Regolament (KE) Nru 1367/2006 (“ir-Regolament ta’ Aarhus”) jikkontribwixxi għall-implimentazzjoni tal-Konvenzjoni fir-rigward tal-istituzzjonijiet u l-korpi tal-UE
                  4
               .

               2.2.Il-Konvenzjoni ta’ Aarhus

               Il-Partijiet kontraenti għall-Konvenzjoni ta’ Aarhus jiltaqgħu kull erba’ snin u wieħed mill-punti permanenti fuq l-aġenda jikkonċerna l-konformità tal-Partijiet mal-Konvenzjoni. Il-konformità tiġi vvalutata mill-Kumitat għall-Konformità stabbilit skont il-Konvenzjoni skont l-Artikolu 15 tiegħu. Is-sejbiet tal-Kumitat għall-Konformità huma finali.

               Is-sejbiet tal-Kumitat jiġu ppreżentati għall-approvazzjoni lil-Laqgħa tal-Partijiet għall-Konvenzjoni ta’ Aarhus skont ir-Regola 37 tad-Deċiżjoni I/7 dwar ir-rieżami tal-konformità
                  5
               . Jekk jiġu approvati, dawn jiksbu l-istatus ta’ interpretazzjoni uffiċjali tal-Konvenzjoni ta’ Aarhus, u għalhekk huma vinkolanti għall-Partijiet Kontraenti u għall-Korpi tal-Konvenzjoni.

               Id-deċiżjonijiet waqt il-Laqgħa tal-Partijiet ġeneralment jittieħdu b’kunsens. Jekk jiġu eżawriti l-isforzi kollha sabiex jintlaħaq kunsens, id-deċiżjonijiet dwar kwistjonijiet sostantivi jittieħdu b’vot ta’ maġġoranza ta’ tliet kwarti tal-Partijiet preżenti, li jistgħu jivvotaw
                  6
               . L-UE għandha 27 vot tas-46 vot ġenerali jekk il-Partijiet kollha jkunu preżenti.

               Qabel il-Laqgħa tal-Partijiet, il-pożizzjonijiet tal-UE jiġu stabbiliti fil-Grupp ta’ Ħidma tal-Kunsill dwar Kwistjonijiet Ambjentali Internazzjonali.

               2.3.L-att previst tal-Konvenzjoni ta’ Aarhus

               Bejn it-18 u l-20 ta’ Ottubru 2021, matul is-seba’ sessjoni tagħha, il-Laqgħa tal-Partijiet għall-Konvenzjoni ta’ Aarhus għandha tadotta d-Deċiżjoni VII.8f f’dak li għandu x’jaqsam mal-konformità tal-Unjoni Ewropea mal-Konvenzjoni (“l-att previst”).

               L-għan tal-att previst huwa li jiġi ddeterminat jekk l-Unjoni Ewropea hijiex konformi f’dak li għandu x’jaqsam, b’mod partikolari, mal-kawżi ACCC/C/2008/32 u ACCC/C/2015/128 u li jiġu stabbiliti l-kundizzjonijiet meħtieġa biex tiġi żgurata l-konformità u possibbilment li jsiru obbligi ta’ rapportar regolari u talba lill-Parti kkonċernata biex tieħu miżuri urġenti biex tiżgura l-konformità.

               3.Pożizzjoni li trid tittieħed f’isem l-Unjoni

                  Fis-17 ta’ Marzu 2017, il-Kummissjoni ppubblikat is-sejbiet fil-kawża ACCC/C/2008/32, ippreżentata mill-organizzazzjoni nongovernattiva (NGO) ClientEarth, f’dak li għandu x’jaqsam mal-aċċess għall-ġustizzja fil-livell tal-UE
                     7
                  . Il-Kumitat iddeċieda li r-regoli tat-Trattat dwar l-aċċess għall-ġustizzja quddiem il-qrati tal-UE, kif interpretati minnhom, u l-kriterji għall-aċċess għar-rieżami amministrattiv skont ir-Regolament ta’ Aarhus jiksru d-dispożizzjonijiet tal-Konvenzjoni.

               F’kawża ta’ konformità separata, ACCC/C/2015/128,
                  8
                li s-sejbiet tagħha ntbagħtu fis-17 ta’ Marzu 2021, il-Kumitat sab li l-UE kienet qed tikser id-dispożizzjonijiet tal-Konvenzjoni minħabba n-nuqqas ta’ għoti ta’ aċċess għal proċeduri amministrattivi jew ġudizzjarji għall-membri tal-pubbliku biex jikkontestaw deċiżjonijiet dwar miżuri ta’ għajnuna mill-Istat meħuda mill-Kummissjoni Ewropea.

               Fl-14 ta’ Ottubru 2020, il-Kummissjoni adottat proposta biex temenda r-Regolament ta’ Aarhus
                  9
                u komunikazzjoni dwar l-Aċċess għall-Ġustizzja
                  10
                b’reazzjoni għas-sejbiet tal-Kumitat fil-kawża ACCC/C/2008/32. Din kienet reazzjoni għat-talba mill-Kunsill
                  11
                lill-Kummissjoni biex tressaq proposta leġiżlattiva u l-impenji tal-Kummissjoni magħmula fil-Komunikazzjoni dwar il-Patt Ekoloġiku Ewropew.

                  Bħala riżultat finali tal-proċess leġiżlattiv, intlaħaq ftehim politiku fi trilogu fit-12 ta’ Lulju 2021 li indirizza t-tħassib kollu tal-Kumitat għall-Konformità fil-kawża ACCC/C/2008/32.

                  Il-kawża ACCC/C/2015/128 tikkonċerna l-eċċezzjonijiet għall-għajnuna mill-Istat skont ir-Regolament ta’ Aarhus, li ma kienx parti mill-proposta leġiżlattiva tal-Kummissjoni msemmija hawn fuq. Madankollu, fit-trilogu tat-12 ta’ Lulju 2021, il-Kummissjoni ħarġet dikjarazzjoni bħala parti mill-kompromess li wassal għall-adozzjoni tar-Regolament ta’ Aarhus rivedut, li fiha impenjat ruħha li tivvaluta s-sejbiet f’din il-kawża u li tippubblika l-eżitu sa tmiem l-2022. Il-Kummissjoni ddikjarat ukoll li sa tmiem l-2023, jekk ikun xieraq, se tressaq miżuri biex tindirizza l-kwistjoni, fid-dawl tal-obbligi tal-UE u tal-Istati Membri tagħha skont il-Konvenzjoni ta’ Aarhus u filwaqt li tqis ir-regoli tad-dritt tal-Unjoni dwar l-għajnuna mill-Istat.

               Din l-inizjattiva tikkonċerna abbozz ta’ Deċiżjoni tal-Kunsill li jkopri dawn iż-żewġ kawżi; għaldaqstant, l-UE tista’ tesprimi pożizzjoni magħquda fil-Laqgħa tal-Partijiet bejn it-18 u l-20 ta’ Ottubru 2021.

               Dwar il-kawża ACCC/C/2008/32, l-UE tistenna li l-Laqgħa tal-Partijiet taqbel li l-miżuri tal-UE, ladarba jiġu adottati u jkunu daħlu fis-seħħ, se jiżguraw il-konformità mal-Konvenzjoni ta’ Aarhus. Peress li l-abbozz ta’ Deċiżjoni tal-Laqgħa tal-Partijiet (MOP - Meeting of Parties) tħejja qabel ma ġiet konkluża formalment il-proċedura leġiżlattiva dwar ir-Regolament ta’ Aarhus, jista’ jkun meħtieġ li l-UE jkollha titlob li l-abbozz ta’ Deċiżjoni tal-MOP jiġi aġġornat biex jirrifletti bis-sħiħ dan l-iżvilupp sinifikanti ħafna fl-UE.

               Dwar il-kawża relatata mal-għajnuna mill-Istat, l-UE se taċċetta deċiżjoni li tirrikonoxxi, iżda li ma tapprovax, is-sejbiet u se terġa’ tindirizza l-kwistjoni fil-Laqgħa li jmiss tal-Partijiet, li mistennija ssir fl-2025, filwaqt li tirrapporta lill-Konvenzjoni sal-iskadenzi stabbiliti fid-Dikjarazzjoni tal-Kummissjoni.

               Fid-dawl tal-kunsiderazzjonijiet ta’ hawn fuq, fis-seba’ sessjoni li ġejja tal-Laqgħa tal-Partijiet, l-UE jenħtieġ li taċċetta s-sejbiet fil-kawża ACCC/C/2008/32, soġġett għad-dispożizzjonijiet ta’ dan l-abbozz ta’ deċiżjoni tal-Kunsill. Barra minn hekk, l-UE jenħtieġ li tirrikonoxxi s-sejbiet fil-kawża ACCC/C/2015/128 iżda titlob il-posponiment tal-approvazzjoni ta’ dawn is-sejbiet għat-tmien sessjoni tal-Laqgħa tal-Partijiet.

               Barra minn hekk, huwa essenzjali wkoll li l-Konvenzjoni tirrikonoxxi r-rwol ċentrali tal-qrati nazzjonali tal-UE bħala qrati ordinarji tad-dritt tal-UE,
                  12
                u tirrikonoxxi s-sistema ta’ deċiżjonijiet preliminari skont l-Artikolu 267 tat-TFUE bħala mezz validu ta’ aċċess għall-ġustizzja u għar-rimedju fi kwistjonijiet ambjentali. Dan jenħtieġ li jiġi rifless fit-test tad-deċiżjoni adottata fl-MOP.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effett legali” jinkludi l-atti li jkollhom effetti legali skont ir-regoli tad-dritt internazzjonali li jirregola s-sede kkonċernata. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  13
               .

               4.1.2.Applikazzjoni għall-kawża preżenti

               Il-Konvenzjoni ta’ Aarhus hija korp stabbilit bi ftehim taħt l-awspiċji tal-Kummissjoni Ekonomika għall-Ewropa tan-Nazzjonijiet Uniti.

               L-att li l-Laqgħa tal-Partijiet qiegħda tintalab tadotta jikkostitwixxi att li jkollu effetti legali. L-att previst se jkun vinkolanti skont id-dritt internazzjonali f’konformità mal-Artikolu 15 tal-Konvenzjoni ta’ Aarhus u d-dispożizzjonijiet tad-Deċiżjoni I/7 dwar ir-rieżami tal-konformità, b’mod partikolari r-Regola 37 tagħha
                  14
               .

               Min-naħa tiegħu, l-att previst la jissupplimenta u lanqas jemenda l-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-għan u mill-kontenut tal-att previst li dwarhom tittieħed pożizzjoni f’isem l-Unjoni.

               4.2.2.Applikazzjoni għall-kawża preżenti

               L-għan ewlieni u l-kontenut tal-att previst jirrigwardjaw il-politika ambjentali.

               Għaldaqstant, il-bażi ġuridika sostantiva tad-deċiżjoni proposta hija l-Artikolu 192(1).

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE, flimkien mal-Artikolu 218(9) tiegħu.

               2021/0283 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed, f’isem l-Unjoni Ewropea, fis-seba’ sessjoni tal-Laqgħa tal-Partijiet għall-Konvenzjoni ta’ Aarhus f’dak li għandu x’jaqsam mal-kawżi ta’ konformità ACCC/C/2008/32 u ACCC/C/2015/128

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Fis-17 ta’ Frar 2005, il-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (“il-Konvenzjoni ta’ Aarhus”)
                  15
                ġiet approvata, f’isem il-Komunità Ewropea, bid-Deċiżjoni tal-Kunsill 2005/370/KE.
                  16

               (2)Skont l-Artikolu 10(2) tal-Konvenzjoni ta’ Aarhus, il-Laqgħa tal-Partijiet kontraenti tista’ tadotta deċiżjonijiet dwar il-konformità mal-Konvenzjoni.

               (3)Il-Konvenzjoni ta’ Aarhus, matul is-seba’ sessjoni tagħha bejn it-18 sal-20 ta’ Ottubru 2021, trid tadotta d-Deċiżjoni VII.8f dwar il-konformità mill-Unjoni Ewropea mal-obbligi tagħha skont il-Konvenzjoni, inkluż is-sejbiet fil-kawża ACCC/C/2008/32 u fil-kawża ACCC/C/2015/128.

               (4)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Konvenzjoni ta’ Aarhus, peress li d-Deċiżjoni VII.8f dwar il-konformità mill-Unjoni Ewropea mal-obbligi tagħha skont il-Konvenzjoni se tkun vinkolanti għall-Unjoni.

               (5)L-Unjoni implimentat l-obbligi tal-Konvenzjoni fir-rigward tal-istituzzjonijiet u l-korpi tagħha b’mod partikolari permezz tar-Regolament (KE) Nru 1367/2006 tal-Parlament Ewropew u tal-Kunsill tas-6 ta’ Settembru 2006 dwar l-applikazzjoni għall-istituzzjonijiet u l-korpi tal-Komunità tad-dispożizzjonijiet tal-Konvenzjoni ta’ Aarhus dwar l-Aċċess għall-Informazzjoni, il-Parteċipazzjoni tal-Pubbliku fit-Teħid ta’ Deċiżjonijiet u l-Aċċess għall-Ġustizzja fi Kwistjonijiet Ambjentali (“ir-Regolament ta’ Aarhus”).

               (6)Skont l-Artikolu 15 tal-Konvenzjoni ta’ Aarhus, ġie stabbilit il-Kumitat għall-Konformità mal-Konvenzjoni ta’ Aarhus (il-“Kumitat”) u għandu l-kompetenza li jagħmel rieżami tal-konformità tal-Partijiet mad-dispożizzjonijiet tal-Konvenzjoni. Min-naħa l-oħra, skont ir-Regola 37 tad-Deċiżjoni I/7 dwar ir-rieżami tal-konformità, is-sejbiet tal-Kumitat iridu jiġu approvati mil-Laqgħa tal-Partijiet.

               (7)Fis-17 ta’ Marzu 2017, l-Unjoni rċeviet is-sejbiet fil-kawża ACCC/C/2008/32 f’dak li għandu x’jaqsam mal-aċċess għall-ġustizzja fil-livell tal-UE.
                  17
                Il-Kumitat iddeċieda, fil-paragrafu 123 tas-sejbiet tiegħu li “il-Parti kkonċernata tonqos milli tikkonforma mal-Artikolu 9, il-paragrafi 3 u 4, tal-Konvenzjoni fir-rigward tal-aċċess għall-ġustizzja mill-membri tal-pubbliku minħabba li la r-Regolament ta’ Aarhus ma jimplimenta jew jikkonforma mal-obbligi previsti f’dawk il-paragrafi u lanqas il-ġurisprudenza tal-QĠUE.” (traduzzjoni mhux uffiċjali)

               (8)Il-korpi tal-Konvenzjoni ta’ Aarhus ġew mgħarrfa bid-Dikjarazzjoni li l-UE kienet għamlet mal-firma u fejn tenniet waqt l-approvazzjoni tal-Konvenzjoni li “[f]il-kuntest istituzzjonali u ġuridiku tal-Komunità [...] l-istituzzjonijiet Komunitarji se japplikaw il-Konvenzjoni fi ħdan il-qafas tar-regoli eżistenti u futuri tagħhom dwar l-aċċess għad-dokumenti u regoli rilevanti oħra tal-liġi Komunitarja fil-qasam kopert mill-Konvenzjoni.”

               (9)Il-proċedura ta’ rieżami amministrattiv skont ir-Regolament ta’ Aarhus tikkomplementa s-sistema ġenerali tal-Unjoni ta’ rieżami ġudizzjarju li tippermetti lill-membri tal-pubbliku li jkollhom atti amministrattivi rieżaminati permezz ta’ kontestazzjonijiet ġudizzjarji diretti fil-livell tal-Unjoni, jiġifieri skont l-Artikolu 263(4) tat-TFUE, u, f’konformità mal-Artikolu 267 tat-TFUE, permezz ta’ qrati nazzjonali, li jiffurmaw parti integrali mis-sistema tal-Unjoni skont it-Trattati. Is-setgħa tal-qrati nazzjonali li jagħmlu talba lill-Qorti tal-Ġustizzja tal-Unjoni Ewropea għal deċiżjoni preliminari skont l-Artikolu 267 tat-TFUE għandha rwol essenzjali f’din is-sistema. Skont l-Artikolu 267 tat-TFUE, il-qrati nazzjonali tal-Istati Membri huma parti integrali mis-sistema ta’ protezzjoni ġudizzjarja tal-UE bħala qrati ordinarji tad-dritt tal-UE.
                  18

               (10)Filwaqt li qieset it-tħassib espress mill-Kumitat fil-kawża ACCC/C/2008/32, fl-14 ta’ Ottubru 2020 il-Kummissjoni ressqet proposta leġiżlattiva
                  19
                bl-għan li temenda r-Regolament ta’ Aarhus, li sar qbil fuqu b’mod informali mill-koleġiżlaturi fi trilogu fit-12 ta’ Lulju 2021. Ir-Regolament ta’ Aarhus emendat issa jiżgura li d-dritt tal-Unjoni huwa konformi mad-dispożizzjonijiet tal-Konvenzjoni ta’ Aarhus dwar l-aċċess għall-ġustizzja fi kwistjonijiet ambjentali b’mod li jkun kompatibbli mal-prinċipji fundamentali tad-dritt tal-Unjoni u mas-sistema tiegħu ta’ rieżami ġudizzjarju.

               (11)Il-Kummissjoni infurmat lill-Kumitat għall-Konformità bid-dettalji tal-ftehim politiku fis-16 ta’ Lulju 2021, ipprovdiet lill-Kumitat b’verżjoni konsolidata tat-test fit-23 ta’ Lulju 2021 wara l-approvazzjoni tiegħu fil-Coreper, u kkomunikat l-eżitu finali tal-proċedura leġiżlattiva lill-Kumitat għall-Konformità, inkluż it-test ippubblikat f’Il-Ġurnal Uffiċjali tal-Unjoni Ewropea fi [xxx ta’ Ottubru 2021]. Għalhekk, id-Deċiżjoni tal-Laqgħa tal-Partijiet jenħtieġ li tilqa’ dawn il-miżuri l-ġodda u tinnota li, ladarba jkunu fis-seħħ, iwieġbu bis-sħiħ għas-sejbiet tal-Kumitat għall-Konformità fil-kawża ACCC/C/2008/32.

               (12)Il-Kumitat fil-kawża ACCC/C/2015/128
                  20
               , fis-sejbiet tiegħu tas-17 ta’ Marzu 2021, sab li l-UE kienet qed tikser il-Konvenzjoni minħabba n-nuqqas ta’ għoti ta’ aċċess għal proċeduri amministrattivi jew ġudizzjarji għall-membri tal-pubbliku biex jikkontestaw deċiżjonijiet dwar miżuri ta’ għajnuna mill-Istat meħuda mill-Kummissjoni Ewropea.

               (13)B’rikonoxximent tat-tħassib u tas-sejbiet tal-Kumitat fil-kawża ACCC/C/2015/128, il-Kummissjoni ħarġet dikjarazzjoni bħala parti mill-kompromess li wassal għall-adozzjoni tar-Regolament ta’ Aarhus rivedut li jimpenja ruħu li “janalizza l-implikazzjonijiet tas-sejbiet u jivvaluta l-opzjonijiet disponibbli. Il-Kummissjoni se tlesti u se tippubblika din il-valutazzjoni sa tmiem l-2022. Jekk ikun xieraq, sa tmiem l-2023, il-Kummissjoni se tressaq miżuri biex tindirizza l-kwistjoni, fid-dawl tal-obbligi tal-UE u tal-Istati Membri tagħha skont il-Konvenzjoni ta’ Aarhus u filwaqt li tqis ir-regoli tad-dritt tal-Unjoni dwar l-għajnuna mill-Istat.”

               (14)Is-sejbiet fil-kawżi ACCC/C/2008/32 u ACCC/C/2015/128 se jiġu ppreżentati lis-seba’ sessjoni tal-Laqgħa tal-Partijiet għall-Konvenzjoni ta’ Aarhus li għandha ssir f’Ottubru 2021 f’Ġinevra, l-Iżvizzera, permezz tal-abbozz ta’ Deċiżjoni VII.8f
                  21
                li biha jiksbu l-istatus ta’ interpretazzjoni uffiċjali tal-Konvenzjoni ta’ Aarhus, u għalhekk huma vinkolanti għall-Partijiet Kontraenti u għall-korpi tal-Konvenzjoni.

               (15)Madankollu, fir-rigward tal-kawża ACCC/C/2015/128, f’konformità mad-Dikjarazzjoni msemmija hawn fuq, l-Unjoni jenħtieġ li timpenja ruħha li tanalizza l-implikazzjonijiet tas-sejbiet u li tivvaluta l-opzjonijiet disponibbli fil-qafas u fi ħdan l-ispeċifiċitajiet tal-ordni legali tal-UE. Dan imbagħad jenħtieġ li jippermetti lill-Kummissjoni tlesti u tippubblika l-valutazzjoni indikata fid-Dikjarazzjoni u li tressaq miżuri, jekk ikun xieraq, biex tindirizza l-kwistjoni mqajma mill-Kumitat għall-Konformità, fi ħdan l-iskedi ta’ żmien indikati fid-Dikjarazzjoni u filwaqt li jitqiesu l-ispeċifiċitajiet tal-ordni legali tal-UE dwar kwistjonijiet ta’ għajnuna mill-Istat. Għalhekk, l-Unjoni jenħtieġ li tipproponi wkoll lil-Laqgħa tal-Partijiet biex tiġi posposta l-approvazzjoni tas-sejbiet fil-kawża ACCC/C/2015/128 għat-tmien sessjoni tal-Laqgħa tal-Partijiet, minflok ma tapprova dawn is-sejbiet.

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fis-seba’ sessjoni tal-Laqgħa tal-Partijiet għall-Konvenzjoni ta’ Aarhus fir-rigward tal-abbozz ta’ Deċiżjoni VII.8f dwar il-konformità mill-Unjoni mal-obbligi tagħha skont il-Konvenzjoni ta’ Aarhus fil-kawża ACCC/C/2008/32 għanha tkun li jiġi aċċettat l-abbozz ta’ Deċiżjoni msemmi hawn fuq u li jiġu approvati s-sejbiet. Madankollu, l-Unjoni għandha li l-punti li ġejjin ikunu riflessi fid-deċiżjoni:

               –Id-deċiżjoni għandha turi s-sodisfazzjon tagħha li l-UE ħadet il-passi kollha meħtieġa biex tiżgura l-konformità mas-sejbiet u biex tipprovdi lill-pubbliku kkonċernat b’aċċess għall-ġustizzja fi kwistjonijiet ambjentali f’konformità mal-Artikolu 9(3) u (4) tal-Konvenzjoni. Id-deċiżjoni għandha tiċċara wkoll li ladarba jkunu daħlu fis-seħħ id-dispożizzjonijiet kollha tar-Regolament ta’ Aarhus rivedut, l-UE ma tibqax f’nonkonformi fil-kawża ACCC/C/2008/32.

               –F’każ li l-abbozz ta’ Deċiżjoni jtenni ċ-ċaħda mill-Kumitat għall-Konformità tal-proċedura għal sentenza preliminari, din għandha tiġi rrifjutata. Huwa essenzjali li d-Deċiżjoni tirrikonoxxi r-rwol ċentrali tal-qrati nazzjonali tal-UE bħala l-qrati ordinarji tad-dritt tal-UE, u tirrikonoxxi s-sistema ta’ deċiżjonijiet preliminari skont l-Artikolu 267 tat-TFUE bħala mezz validu ta’ rimedju.

               Artikolu 2

               Il-pożizzjoni li trid tittieħed f’isem l-Unjoni fis-seba’ sessjoni tal-Laqgħa tal-Partijiet għall-Konvenzjoni ta’ Aarhus fir-rigward tal-abbozz ta’ Deċiżjoni VII.8f dwar il-konformità mill-Unjoni mal-obbligi tagħha skont il-Konvenzjoni ta’ Aarhus fil-kawża ACCC/C/2015/128 għandha tkun li jiġu rikonoxxuti t-tħassib u s-sejbiet tal-Kumitat għall-Konformità. Id-Deċiżjoni għandha ttenni wkoll il-formulazzjoni tad-Dikjarazzjoni tal-Kummissjoni, maħruġa fl-aħħar trilogu dwar ir-reviżjoni tar-Regolament ta’ Aarhus fit-12 ta’Lulju 2021.

               Skont din id-Dikjarazzjoni:

               “Il-Kummissjoni tibqa’ impenjata li tiżgura li l-UE tirrispetta l-obbligi internazzjonali tagħha fi kwistjonijiet li għandhom x’jaqsmu mal-Konvenzjoni ta’ Aarhus u f’dak il-kuntest tirrikonoxxi t-tħassib espress u s-sejbiet adottati mill-Kumitat għall-Konformità mal-Konvenzjoni ta’ Aarhus fil-kawża ACCC/C/2015/128
                  22
                fir-rigward tal-għajnuna mill-Istat fis-17 ta’ Marzu 2021. Is-sejbiet jistiednu lill-UE biex “tieħu l-miżuri leġiżlattivi, regolatorji u oħrajn meħtieġa biex tiżgura li r-Regolament ta’ Aarhus huwa emendat, jew tiġi adottata leġiżlazzjoni ġdida tal-Unjoni Ewropea, biex il-membri tal-pubbliku jiġu pprovduti b’mod ċar b’aċċess għal proċeduri amministrattivi jew ġudizzjarji biex jikkontestaw deċiżjonijiet dwar miżuri ta’ għajnuna mill-Istat meħuda mill-Kummissjoni Ewropea skont l-Artikolu 108(2) tat-TFUE li jmorru kontra d-dritt tal-UE relatat mal-ambjent, f’konformità mal-Artikolu 9(3) u (4) tal-Konvenzjoni”.

               Il-Kummissjoni bħalissa qiegħda tanalizza l-implikazzjonijiet tas-sejbiet u qiegħda tivvaluta l-opzjonijiet disponibbli. Il-Kummissjoni se tlesti u se tippubblika din il-valutazzjoni sa tmiem l-2022. Jekk ikun xieraq, sa tmiem l-2023, il-Kummissjoni se tressaq miżuri biex tindirizza l-kwistjoni, fid-dawl tal-obbligi tal-UE u tal-Istati Membri tagħha skont il-Konvenzjoni ta’ Aarhus u filwaqt li tqis ir-regoli tad-dritt tal-Unjoni dwar l-għajnuna mill-Istat.”

               Għaldaqstant, l-Unjoni għandha timpenja ruħha li tanalizza l-implikazzjonijiet tas-sejbiet u li tivvaluta l-opzjonijiet disponibbli fil-qafas u l-ispeċifiċitajiet tal-ordni legali tal-UE. Għandha timpenja ruħha wkoll li tlesti u li tippubblika din il-valutazzjoni sa tmiem l-2022. Barra minn hekk, jekk ikun xieraq, għandha timpenja ruħha li sa tmiem l-2023 tressaq miżuri biex tindirizza l-kwistjoni, fid-dawl tal-obbligi tal-UE u tal-Istati Membri tagħha skont il-Konvenzjoni ta’ Aarhus u filwaqt li jitqiesu r-regoli tad-dritt tal-Unjoni dwar l-għajnuna mill-Istat.

               Imbagħad, dan għandu jippermetti lill-Kummissjoni biex tlesti u biex tippubblika l-valutazzjoni indikata fid-Dikjarazzjoni u li tressaq, jekk ikun xieraq, miżuri biex tindirizza l-kwistjoni mqajma mill-Kumitat għall-Konformità, fi ħdan l-iskedi ta’ żmien indikati fid-Dikjarazzjoni.

               Għalhekk, l-Unjoni jenħtieġ li tipproponi wkoll lil-Laqgħa tal-Partijiet biex tiġi posposta l-approvazzjoni tas-sejbiet fil-kawża ACCC/C/2015/128 għat-tmien sessjoni tal-Laqgħa tal-Partijiet, minflok ma tapprova dawn is-sejbiet.

               Artikolu 3

               Emendi żgħar oħra f’konformità mal-approċċ ta’ din id-Deċiżjoni jista’ jsir qbil fuqhom waqt il-koordinazzjoni fuq il-post u fid-dawl ta’ negozjati possibbli dwar l-abbozz ta’ Deċiżjoni VII.8f.

               Artikolu 4

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Kif ippubblikat fuq is-sit web tal-UNECE:

                  http://www.unece.org/fileadmin/DAM/env/pp/documents/cep43e.pdf

                     (2)

                        Id-Deċiżjoni tal-Kunsill 2005/370/KE, ĠU L 124, tas-17.5.2005, p. 1.

                     (3)

                        Id-Dikjarazzjoni tal-UE hija ppubblikata fuq is-sit web tal-UNECE taħt l-intestatura “Dikjarazzjonijiet u Riżervi”, ara
                  https://treaties.un.org/Pages/ViewDetails.aspx?src=IND&mtdsg_no=XXVII-13&chapter=27&clang=_en

                     (4)

                        ĠU L 264, tal-25.9.2006, p. 13.

                     (5)

                        Disponibbli fuq
                  g0430994.doc (unece.org)

                     (6)

                        Id-Deċiżjoni I/1 dwar ir-Regoli ta’ Proċedura (b’mod partikolari r-Regola 35 dwar it-teħid ta’ deċiżjonijiet), ara
                  http://www.unece.org/fileadmin/DAM/env/pp/documents/mop1/ece.mp.pp.2.add.2.e.pdf

                     (7)

                        Sejbiet u pariri skont l-ACCC/C/2008/32 disponibbli fuq:

                  https://unece.org/env/pp/cc/accc.c.2008.32_european-union
                   u fuq

                     https://unece.org/env/pp/cc/accc.m.2017.3_european-union

                     (8)

                  https://unece.org/sites/default/files/2021-03/C128_EU_findings_advance%20unedited.pdf

                     (9)

                        COM(2020) 642

                     (10)

                        COM(2020) 643

                     (11)

                        Id-Deċiżjoni tal-Kunsill (UE) 2018/881 tat-18 ta’ Ġunju 2018 li titlob lill-Kummissjoni tippreżenta studju dwar l-opzjonijiet tal-Unjoni biex tindirizza l-konklużjonijiet  tal-Kumitat għall-Konformità mal-Konvenzjoni ta’ Aarhus fil-kawża ACCC/C/2008/32 u, jekk adatt fid-dawl tar-riżultati tal-istudju, proposta għal Regolament tal-Parlament Ewropew u tal-Kunsill li jemenda r-Regolament (KE) Nru 1367/2006, ST/9422/2018/INIT, ĠU L 155, 19.6.2018, p. 6–7.

                     (12)

                        Opinjoni 1/09, Ħolqien ta’ Sistema Unifikata għal-Litigazzjoni dwar il-Privattivi, EU:C:2011:123, paragrafu 80.

                     (13)

                        Is-Sentenza tal-Qorti tal-Ġustizzja tas-7 ta’ Ottubru 2014, il-Ġermanja vs il-Kunsill, C-399/12, ECLI:EU:C:2014:2258, il-paragrafi minn 61 sa 64.

                     (14)

                        Ikkwotat hawn fuq.

                     (15)

                  http://www.unece.org/fileadmin/DAM/env/pp/documents/cep43e.pdf

                     (16)

                        Id-Deċiżjoni tal-Kunsill 2005/370/KE tas-17 ta’ Frar 2005 dwar il-konklużjoni, f’isem il-Komunità Ewropea, tal-Konvenzjoni dwar l-aċċess għall-informazzjoni, il-parteċipazzjoni pubblika fit-teħid ta’ deċiżjonijiet u l-aċċess għall-ġustizzja fi kwistjonijiet ambjentali (ĠU L 124, 17.5.2005, p. 1).

                     (17)

                  http://www.unece.org/fileadmin/DAM/env/pp/compliance/C2008-32/Findings/C32_EU_Findings_as_adopted_advance_unedited_version.pdf

                     (18)

                        L-Opinjoni 1/09 tal-Qorti (Seduta Plenarja) tat-8 ta’ Marzu 2011, skont l-Artikolu 218(11) tat-TFUE, Ħolqien ta’ sistema unifikata għal-litigazzjoni dwar il-privattivi, ECLI:EU:C2011:123, paragrafu 80.

                     (19)

                        COM(2020) 642

                     (20)

                  https://unece.org/sites/default/files/2021-03/C128_EU_findings_advance%20unedited.pdf

                     (21)

                  https://unece.org/environment/documents/2021/08/item-7-b-draft-decision-vii8f-concerning-compliance-european-union
                  .

                     (22)

                        Ara
                  https://unece.org/env/pp/cc/accc.c.2015.128_european-union
                  , paragrafu 132.


               IL-KUMMISSJONI EWROPEA
            Brussell, 26.10.2021
            COM(2021) 668 final
            2021/0348(NLE)

            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran (il-“Konvenzjoni ta’ Barċellona”) dwar l-adozzjoni ta’ Deċiżjoni li temenda l-Annessi tal-Protokoll dwar il-Ħarsien tal-Baħar Mediterran mit-Tniġġis Ikkaġunat mill-Esplorazzjoni u l-Isfruttament tal-Blata Kontinentali, Qiegħ il-Baħar u s-Sottoswol tiegħu (il-“Protokoll Offshore”)

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fit-22 Laqgħa tal-Partijiet Kontraenti għall-Konvenzjoni għall-Protezzjoni tal-Baħar Mediterran kontra t-Tniġġis (il-“Konvenzjoni ta’ Barċellona”) u l-Protokolli tagħha b’rabta mal-adozzjoni prevista ta’ deċiżjoni li temenda l-Annessi tal-Protokoll dwar il-Ħarsien tal-Baħar Mediterran mit-Tniġġis Ikkaġunat mill-Esplorazzjoni u l-Isfruttament tal-Blata Kontinentali, Qiegħ il-Baħar u s-Sottoswol tiegħu (il-“Protokoll Offshore”).

               2.Kuntest tal-proposta

               2.1.Il-Protokoll dwar il-Ħarsien tal-Baħar Mediterran mit-Tniġġis Ikkaġunat mill-Esplorazzjoni u l-Isfruttament tal-Blata Kontinentali, Qiegħ il-Baħar u s-Sottoswol tiegħu

               Il-Konvenzjoni ta’ Barċellona u s-seba’ Protokolli tagħha adottati bħala parti mill-Pjan ta’ Azzjoni għall-Mediterran jikkostitwixxu l-ftehim ambjentali multilaterali reġjonali vinkolanti prinċipali għall-Baħar Mediterran.

               Il-Protokoll Offshore huwa wieħed mis-seba’ Protokolli tal-Konvenzjoni ta’ Barċellona. Dan jindirizza l-aspetti kollha tal-attivitajiet taż-żejt u tal-gass offshore fil-Mediterran u jinkludi miżuri biex jonqos it-tniġġis mill-fażijiet kollha tal-attivitajiet offshore u biex ikun hemm rispons għal inċidenti ta’ tniġġis offshore, inkluż aspetti li jikkonċernaw ir-responsabbiltà u l-kumpens.

               L-Unjoni Ewropea hija parti għall-Protokoll Offshore
                  1
               .

               2.2.Il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha

               Il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha tiġbor flimkien Ministri u uffiċjali għolja li jirrappreżentaw lill-Partijiet Kontraenti kollha għall-Konvenzjoni ta’ Barċellona u l-Protokolli tagħha.

               Skont l-Artikolu 31 tal-Protokoll Offshore, id-dispożizzjonijiet tal-Konvenzjoni ta’ Barċellona relatati ma’ kwalunkwe Protokoll għandhom japplikaw għal dan il-Protokoll.

               Skont l-Artikolu 25 tal-Konvenzjoni ta’ Barċellona, l-Unjoni Ewropea (“l-Unjoni”) għandha teżerċita d-dritt tal-vot tagħha b’għadd ta’ voti daqs l-għadd tal-Istati Membri tagħha li huma Partijiet Kontraenti għal din il-Konvenzjoni u għal protokoll wieħed jew aktar. L-Unjoni ma għandhiex teżerċita d-dritt tal-vot tagħha meta l-Istati Membri tagħha jeżerċitaw id-dritt tagħhom u viċeversa.

               Skont l-Artikolu 22 tal-Konvenzjoni ta’ Barċellona, l-emendi għandhom jiġu adottati b’vot ta’ maġġoranza ta’ tliet kwarti tal-Partijiet Kontraenti għal protokoll bħal dan.

               2.3.L-att previst tat-22 Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha

               Tul it-22 laqgħa tagħhom bejn is-7 u l-10 ta’ Diċembru 2021, il-Partijiet Kontraenti għall-Konvenzjoni ta’ Barċellona u l-Protokoll Offshore tagħha li jindirizza l-aspetti kollha tal-attivitajiet taż-żejt u tal-gass offshore fil-Mediterran u jinkludi miżuri biex jonqos it-tniġġis mill-fażijiet kollha tal-attivitajiet offshore u biex ikun hemm rispons għal inċidenti ta’ tniġġis offshore (“l-att previst”).

               L-emendi proposti għandhom l-għan li jimmodifikaw l-Annessi I, II, III, IV u VII A tal-Protokoll Offshore, biex jiġu allinjati mal-iżviluppi regolatorji, xjentifiċi u tekniċi sinifikanti relatati mal-attivitajiet offshore li nkisbu fil-livell reġjonali u dinji, inkluż l-iżviluppi rilevanti skont is-sistema tal-Pjan ta’ Azzjoni tal-Mediterran u l-Konvenzjoni ta’ Barċellona.

               L-emendi fl-Annessi tal-Protokoll Offshore se jkunu vinkolanti għall-Unjoni f’konformità mal-Artikolu 29 tal-Konvenzjoni ta’ Barċellona.

               3.Il-pożizzjoni li għandha tittieħed f’isem l-Unjoni

               Kemm-il darba ġie rikonoxxut il-bżonn li jitħarsu l-bijodiversità u l-ekosistemi marini tal-Baħar Mediterran, inkluż fiż-żoni marittimi lil hinn mill-ġurisdizzjoni nazzjonali.

               L-emendi fl-Annessi tal-Protokoll Offshore se jaġġornaw l-Annessi tal-Protokoll Offshore biex jirriflettu l-iżviluppi regolatorji, xjentifiċi u tekniċi sinifikanti relatati mal-attivitajiet offshore li nkisbu fil-livell reġjonali u dinji, inkluż l-iżviluppi rilevanti skont is-sistema tal-Pjan ta’ Azzjoni tal-Mediterran u l-Konvenzjoni ta’ Barċellona, b’enfasi partikolari fuq dawk l-iżviluppi relatati mal-implimentazzjoni tal-approċċ tal-ekosistema u l-konsum u l-produzzjoni sostenibbli.

               Fid-dawl tat-22 Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha, jeħtieġ tiġi stabbilita l-pożizzjoni tal-Unjoni dwar l-att previst għax dan se jemenda l-Annessi tal-Protokoll Offshore. L-emendi fl-Annessi tal-Protokoll Offshore se jkunu vinkolanti għall-Unjoni f’konformità mal-Artikolu 29 tal-Konvenzjoni ta’ Barċellona. Peress li l-emendi tal-Annessi se jaġġornaw ir-rekwiżiti dwar il-protezzjoni tal-Baħar Mediterran, se jimmodifikaw l-impenji u l-ambizzjonijiet internazzjonali tal-Unjoni, u se jtejbu l-protezzjoni tal-ambjent, huwa propost li l-Unjoni tappoġġa l-adozzjoni tal-att previst.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li għandhom effetti legali bis-saħħa ta’ regoli tad-dritt internazzjonali li jirregolaw il-korp inkwistjoni.

               4.1.2.Applikazzjoni għall-każ preżenti

               Il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha hija korp imwaqqaf bi ftehim, jiġifieri l-Konvenzjoni ta’ Barċellona.

               L-att previst se jemenda l-Annessi ta’ wieħed mill-protokolli tal-Konvenzjoni ta’ Barċellona, jiġifieri l-Protokoll Offshore, u għaldaqstant l-adozzjoni tiegħu tikkostitwixxi att li għandu effetti legali.

               L-att previst la jissupplimenta u lanqas jemenda l-qafas istituzzjonali tal-Konvenzjoni ta’ Barċellona u l-Protokolli tagħha.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi qabelxejn mill-objettiv u l-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-għan u l-kontenut ewlieni tal-att previst huma relatati mal-protezzjoni tal-ambjent.

               Għaldaqstant, il-bażi ġuridika sostantiva għad-deċiżjoni proposta hija l-Artikolu 192(1) tat-TFUE.

               4.3.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikolu 192(1) tat-TFUE, flimkien mal-Artikolu 218(9) tat-TFUE.

               2021/0348 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran (il-“Konvenzjoni ta’ Barċellona”) dwar l-adozzjoni ta’ Deċiżjoni li temenda l-Annessi tal-Protokoll dwar il-Ħarsien tal-Baħar Mediterran mit-Tniġġis Ikkaġunat mill-Esplorazzjoni u l-Isfruttament tal-Blata Kontinentali, Qiegħ il-Baħar u s-Sottoswol tiegħu (il-“Protokoll Offshore”)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 192(1), moqri flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Protokoll tal-Konvenzjoni għall-Protezzjoni tal-Baħar Mediterran kontra t-Tniġġis (il-“Konvenzjoni ta’ Barċellona”) għall-Ħarsien tal-Baħar Mediterran mit-Tniġġis Ikkaġunat mill-Esplorazzjoni u l-Isfruttament tal-Blata Kontinentali, Qiegħ il-Baħar u s-Sottoswol tiegħu (il-“Protokoll Offshore”) ġie konkluż mill-Unjoni bid-Deċiżjoni tal-Kunsill 2013/5/EU
                  2
                u daħal fis-seħħ fid-29 ta’ Marzu 2013.

               (2)Skont l-Artikolu 18 tal-Konvenzjoni ta’ Barċellona, il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha jistgħu jadottaw emendi għall-protokolli tal-Konvenzjoni.

               (3)Tul it-22 laqgħa tagħhom bejn is-7 u l-10 ta’ Diċembru 2021, il-Partijiet Kontraenti għall-Konvenzjoni ta’ Barċellona u l-Protokolli tagħha għandhom jadottaw Deċiżjoni li temenda l-Annessi tal-Protokoll dwar il-Ħarsien tal-Baħar Mediterran mit-Tniġġis Ikkaġunat mill-Esplorazzjoni u l-Isfruttament tal-Blata Kontinentali, Qiegħ il-Baħar u s-Sottoswol tiegħu (il-“Protokoll Offshore”).

               (4)Il-pożizzjoni li għandha tittieħed f’isem l-Unjoni fil-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha jeħtieġ tiġi stabbilita għax id-Deċiżjoni se tadotta emendi fl-Annessi tal-Protokoll Offshore li se jkunu vinkolanti għall-Unjoni.

               (5)Peress li l-emendi previsti fl-Annessi se jaġġornaw ir-rekwiżiti dwar il-protezzjoni tal-Baħar Mediterran, se jaffettwaw l-impenji u l-ambizzjonijiet internazzjonali tal-Unjoni, u se jtejbu l-protezzjoni tal-ambjent, huwa propost li l-Unjoni tappoġġa l-adozzjoni tad-Deċiżjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni tul it-22 Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha għandha tkun li tiġi appoġġata l-adozzjoni tad-Deċiżjoni li temenda l-Annessi tal-Protokoll dwar il-Ħarsien tal-Baħar Mediterran mit-Tniġġis Ikkaġunat mill-Esplorazzjoni u l-Isfruttament tal-Blata Kontinentali, Qiegħ il-Baħar u s-Sottoswol tiegħu (il-“Protokoll Offshore”).

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 4, 9.1.2013, p. 13-14.

                     (2)

                        ĠU L 4, 9.1.2013, p. 13-14.